ส่วนที่ 1

การประกอบธุรกิจ

1. นโยบายและภาพรวมการประกอบธุรกิจ

1.1 วิสัยทัศน์

มาลีพร้อมจะทำหน้าที่อย่างมุ่งมั่น ที่จะดูแลสุขภาพของทุกคนบนโลกใบนี้เพราะเราเชื่อว่า สุขภาพที่ดี
คือรากฐานของความพร้อมที่สามารถสร้างชีวิตที่ดีกว่าและมีความสุขที่สุด
มาลีพร้อมเติบโตไปกับผู้บริโภคทุกคน ให้เขาแข็งแรง มีความสุขเติบโตไปกับพนักงานทุกคน
ให้ประสบความสำเร็จทั้งในเรื่องงานและชีวิต เติบโตไปกับเกษตรกรของเราทุกคน
ให้ภาคภูมิใจในอาชีพและมีคุณภาพชีวิตที่ดีขึ้นและเติบโตไปกับสิ่งแวดล้อมบนโลกใบนี้
ที่จะคงความอุดมสมบูรณ์ คอยหล่อเลี้ยงพวกเราต่อไป อย่างไม่สิ้นสุด

ในฐานะองค์กร พวกเรา “มาลี กรุ๊ป” จะยังคงก้าวต่อไป
เพื่อให้เราได้ทำหน้าที่ดูแลชีวิตของพวกเขาเหล่านี้ ให้ดี มากขึ้นกว่าเดิมเพราะทุกวันที่เราเติบโต
ทุกชีวิตก็จะเติบโตอย่างมีความสุขไปพร้อมๆ กัน

1.2 กลยุทธ์การดำเนินงานของบริษัทฯ

บริษัทฯ มีเป้าหมายในการดำเนินธุรกิจในระยะยาวเพื่อเป็น “Top Beverage Brand of
Choice” ในประเทศไทย เพื่อบรรลุเป้าหมายดังกล่าว บริษัทฯ
มีแผนกลยุทธ์การดำเนินงานในแต่ละช่วงเวลาดังต่อไปนี้

  -------------- --------------------------------------------------------
  ปี              แผนกลยุทธ์

  2558 – 2560    สร้างรากฐานและความเข้มแข็งขององค์กร เพื่อรองรับการเติบโตในอนาคต

  2561 – 2563    มุ่งสร้างผลการดำเนินงานให้เป็นไปตามเป้าหมาย เติบโตก้าวกระโดด

  2564 – 2566    สร้างความยั่งยืนของธุรกิจ ด้วยการเป็นแบรนด์เครื่องดื่มระดับโลก
  -------------- --------------------------------------------------------

1.3 เป้าหมายในการดำเนินธุรกิจของบริษัทฯ บริษัทฯ
ได้วางเป้าหมายร่วมกันภายในองค์กรในด้านต่างๆ ไว้ดังนี้

-   เป้าหมายในด้านการเพิ่มยอดขาย กำไรสุทธิ และพัฒนาผลิตภัณฑ์ใหม่ให้กับลูกค้า

บริษัทฯ ได้วางเป้าหมายในด้านการพัฒนาผลิตภัณฑ์ใหม่ๆ เพื่อตอบสนองความต้องการของผู้บริโภค
จากเดิมที่เป็นผู้นำในด้านการผลิตและจำหน่ายเพียงสินค้าประเภทผลไม้กระป๋องและน้ำผลไม้
ได้เริ่มขยายขอบเขตการดำเนินธุรกิจให้ครอบคลุมผลิตภัณฑ์เครื่องดื่มที่ตอบสนองต่อความต้องการด้านสุขภาพมากขึ้นเพื่อสุขภาพที่ดีของผู้บริโภค

ทั้งนี้ บริษัทฯ มีการวางเป้าหมายในการเพิ่มยอดขายในแต่ละปี
โดยในการตั้งเป้าหมายนั้นจะพิจารณาถึงปัจจัยต่างๆ เช่น สภาพเศรษฐกิจทั่วไป ทิศทาง แนวโน้ม
รสนิยมของการบริโภคผลิตภัณฑ์เครื่องดื่ม สภาพการแข่งขัน โดยบริษัทฯ
ประเมินถึงสถานการณ์ในอดีต ประกอบกับทิศทางสถานการณ์ในอนาคต เพื่อวางแผนทางการตลาด
การออกผลิตภัณฑ์ใหม่ และการผลิต ให้สอดคล้องกันไปในแต่ละปี ทั้งนี้ ปัจจุบันบริษัทฯ
มุ่งเน้นที่จะหาพันธมิตรและโอกาสทางการตลาดใหม่ๆ
ทั้งในและต่างประเทศเพื่อสร้างความแข็งแกร่งและเพิ่มประสิทธิภาพในการขยายธุรกิจได้มากขึ้น

-   เป้าหมายในการผลิต การวิจัยพัฒนา และกระบวนการผลิต เพื่อสร้างองค์ความรู้ภายในบริษัทฯ

บริษัทฯ ตระหนักดีว่าสินค้าของบริษัทฯ เป็นสินค้าเพื่อการบริโภคโดยตรง ดังนั้น บริษัทฯ
จึงให้ความสำคัญอย่างมากกับคุณภาพของสินค้าที่ผ่านกระบวนการผลิตของบริษัทฯ
เพื่อให้สินค้าทุกชิ้นผลิตออกมาได้ตามมาตรฐานความปลอดภัยทางด้านอาหาร โดยบริษัทฯ
มีเป้าหมายจะรักษามาตรฐานความปลอดภัยทางด้านอาหารที่มีอยู่
และพัฒนากระบวนการผลิตให้ทัดเทียมกับมาตรฐานทางอาหารที่จะเปลี่ยนแปลงไปทั้งในปัจจุบันและในอนาคต

นอกจากนี้ บริษัทฯ
มีเป้าหมายในการปรับปรุงประสิทธิภาพในการผลิตเพื่อให้ต้นทุนการผลิตของบริษัทฯ
ให้ทัดเทียมและสามารถแข่งขันได้กับผู้ผลิตทั้งในและต่างประเทศ
เพื่อเสริมสร้างให้ผลการดำเนินงานเป็นไปตามเป้าหมายที่ตั้งไว้

-   เป้าหมายในด้านการปรับปรุงประสิทธิภาพการดำเนินงานภายในองค์กร

บริษัทฯ มีเป้าหมายจะปรับปรุงกระบวนการทำงานให้เป็นมาตรฐานมากขึ้น โดยนำเอาระบบ SAP
เข้ามาใช้ในทุกหน่วยงานของบริษัทฯ
มีการวางแผนทางด้านการเงินที่รัดกุมเพื่อตอบสนองแผนธุรกิจของบริษัทฯ นอกจากนี้ บริษัทฯ
มีเป้าหมายที่สำคัญในการพัฒนาศักยภาพและทัศคติของพนักงาน
การสร้างวัฒนธรรมองค์กรให้มีความเข้มแข็ง
เพื่อนำไปสู่ความสุขและความสำเร็จในการทำงานอย่างยั่งยืน
เนื่องจากพนักงานถือเป็นทรัพยากรที่สำคัญในการดำเนินงานของบริษัทฯ

การเปลี่ยนแปลงที่สำคัญในปี 2559 ที่ผ่านมา

+-------------+--------------------------------------------------------+
| เดือน        | รายละเอียด                                              |
+=============+========================================================+
| เมษายน 2559 | ที่ประชุมสามัญผู้ถือหุ้นของบริษัทมีมติอนุมัติให้เปลี่ยนชื่อและตราของบริษัทจาก |
|             | “บริษัท มาลีสามพราน จำกัด (มหาชน)” เป็น “บริษัท มาลีกรุ๊ป จำกัด   |
|             | (มหาชน)”                                               |
|             | เพื่อให้สอด                                               |
|             | คล้องกับกลยุทธ์และเป้าหมายของธุรกิจของบริษัทที่จะดำเนินต่อไปในอนาคต |
|             | ซึ่งได้ดำเนินการเปลี่ยนแปลงเสร็จเมื่อวันที่ 28 เมษายน 2559         |
+-------------+--------------------------------------------------------+
| สิงหาคม 2559 | คณะกรรมการบริษัทมีมติอนุมัติให้เข้าลงนามในบริษัทร่วมค้าที่จัดตั้งขึ้นใหม่   |
|             | “บริษัท เมก้า มาลี จำกัด” ซึ่งได้จัดตั้งเสร็จสิ้นเมื่อวันที่ 4 พฤศจิกายน   |
|             | 2559                                                   |
|             |                                                        |
|             | []                                                     |
+-------------+--------------------------------------------------------+
| ตุลาคม 2559  | สถาบันกรรมการบริษัทไทย (IOD) เผยผลสำรวจ CG Scoring ประจำปี |
|             | 2559 ซึ่งบริษัทฯได้รับคะแนน CG ในระดับ 4 ดาว (ดีมาก) เป็นครั้งแรก |
|             |                                                        |
|             | []                                                     |
+-------------+--------------------------------------------------------+
| พฤศจิกายน    | -   Morgan Stanley Capital International (MSCI)        |
| 2559        |     ได้ประกาศให้บริษัทฯได้รับการคัดเลือกเข้าอยู่ใน MSCI Global    |
|             |     Small Cap Indexes โดยมีผลตั้งแต่ 1 ธันวาคม 2559         |
|             |                                                        |
|             | []                                                     |
|             |                                                        |
|             | -   คณะกรรมการบริษัทมีมติอนุมัติให้จัดตั้งบริษัทย่อยขึ้นใหม่ “บริษัท มาลี  |
|             |     แอพพลายด์ ไซเอ็นซ์ จำกัด” ซึ่งได้จัดตั้งเสร็จสิ้นเมื่อวันที่ 12      |
|             |     มกราคม 2560                                        |
|             |                                                        |
|             | []                                                     |
+-------------+--------------------------------------------------------+
| ธันวาคม 2559 | -   ตลาดหลักทรัพย์แห่งประเทศไทย                            |
|             |     ได้ประกาศให้บริษัทฯได้รับการคัดเลือกเข้าอยู่ใน SSET           |
|             |     ซึ่ง                                                 |
|             | เป็นดัชนีที่จัดตั้งขึ้นใหม่สำหรับนักลงทุนที่สนใจหุ้นขนาดกลางและหุ้นขนาดเล็ก |
|             |     โดยมีผลตั้งแต่ 1 มกราคม 2560                           |
+-------------+--------------------------------------------------------+

[]

1.4 ความสัมพันธ์กับกลุ่มธุรกิจของผู้ถือหุ้นใหญ่

บริษัท มาลีกรุ๊ป จำกัด (มหาชน) ได้เริ่มต้นมาจากการจดทะเบียนก่อตั้งบริษัท
โรงงานมาลีสามพราน จำกัด เมื่อวันที่ 2 กุมภาพันธ์ 2521 ด้วยทุนจดทะเบียน 10 ล้านบาท
เพื่อดำเนินธุรกิจผู้ผลิตและจำหน่ายอาหารกระป๋องและผลไม้กระป๋อง ต่อมากิจการได้เจริญเติบโตขึ้น
จึงได้ดำเนินการขยายกำลังการผลิต โดยสร้างโรงงานขึ้นบนพื้นที่ 30 ไร่ ที่อำเภอสามพราน
จังหวัดนครปฐม เมื่อปี 2524 และบริษัทฯ นำหุ้นเข้าจดทะเบียนในตลาดหลักทรัพย์แห่งประเทศไทย
เมื่อวันที่ 13 มีนาคม 2535 ต่อมาเมื่อเดือนเมษายน 2538 ได้มีการเปลี่ยนแปลงกลุ่มผู้ถือหุ้น
โดยบริษัท เอบิโก้ โฮลดิ้งส์ จำกัด (มหาชน) ได้เข้าซื้อหุ้นจากผู้ถือหุ้นเดิมจำนวน 10,000,000
หุ้น คิดเป็นร้อยละ 40 ของทุนจดทะเบียน 250 ล้านบาท ต่อมา บริษัทฯ ได้เปลี่ยนชื่อเป็น บริษัท
มาลีสามพราน จำกัด (มหาชน) เมื่อวันที่ 15 พฤษภาคม 2541 และได้มีการเพิ่มทุนเมื่อวันที่ 9
ธันวาคม 2541 เพื่อรองรับธุรกิจที่ขยายตัวอย่างต่อเนื่อง จากเดิมทุนจดทะเบียนจำนวน 500
ล้านบาท เพิ่มเป็น 999.99 ล้านบาท โดยเป็นทุนชำระแล้วจำนวน 700 ล้านบาท

ต่อมาเมื่อวันที่ 9 เมษายน 2556 ได้มีการเปลี่ยนแปลงทุนจดทะเบียนใหม่ เหลือ182,000,000
บาท โดยเป็นทุนชำระแล้วจำนวน 140,000,000 บาท และในปี 2557
บริษัทได้ลดทุนจดทะเบียนเหลือ 140,000,000 บาท โดยชำระ-ทั้งหมดเต็มจำนวน และล่าสุด
เมื่อวันที่ 28 เมษายน 2559 บริษัทฯ ได้มีการเปลี่ยนแปลงชื่อและตราของบริษัทฯ ใหม่เป็น “บริษัท
มาลีกรุ๊ป จำกัด (มหาชน)”

ปัจจุบัน บริษัทฯเป็นบริษัทชั้นนำในกลุ่มผู้ผลิตอาหารและเครื่องดื่ม โดยมีสินค้าหลัก คือ ผลไม้กระป๋อง
น้ำผลไม้ และน้ำผักผลไม้ภายใต้เครื่องหมายการค้า "มาลี"
ซึ่งเป็นที่เชื่อถือและรู้จักอย่างกว้างขวางทั้งในประเทศและต่างประเทศ

ธุรกิจผลิตและจัดจำหน่ายของบริษัท เป็นส่วนหนึ่งของธุรกิจในเครือ บริษัท เอบิโก้ โฮลดิ้งส์ จำกัด
(มหาชน) ซึ่งเป็นผู้ประกอบธุรกิจรับจ้างผลิตผลิตภัณฑ์นมแปรรูป และเครื่องดื่ม
โดยมีครอบครัวบุญรัตน์ เป็นผู้ถือหุ้นหลัก โครงสร้างธุรกิจสรุปได้ ดังนี้

โครงสร้างการถือหุ้นในกลุ่มบริษัท

หมายเหตุ

+-----------------------------------+-----------------------------------+
| ABICO บริษัท เอบิโก้ โฮลดิ้งส์ จำกัด      | Malee Group บริษัท มาลีกรุ๊ป จำกัด      |
| (มหาชน)                           | (มหาชน)                           |
+-----------------------------------+-----------------------------------+
| PPO FARM บริษัท พีพีโอ ฟาร์ม จำกัด      | Malee Enterprise บริษัท             |
|                                   | มาลีเอ็นเตอร์ไพรซ์ จำกัด               |
+-----------------------------------+-----------------------------------+
| ADF บริษัท เอบิโก้ แดรี่ฟาร์ม จำกัด       | Agri Sol บริษัท อะกริ ซอล จำกัด       |
|                                   |                                   |
| A-LAND บริษัท เอบิโก้ แลนด์ จำกัด       | Malee Harvest บริษัท มาลี ฮาเวสท์     |
|                                   | จำกัด                              |
|                                   |                                   |
|                                   | Lanchang Farm บริษัท ล้านช้าง ฟาร์ม    |
|                                   | จำกัด                              |
|                                   |                                   |
|                                   | MMBC Monde Malee Beverage         |
|                                   | Corporation                       |
+-----------------------------------+-----------------------------------+
|                                   | MEGA MALEE บริษัท เมก้า มาลี จำกัด     |
+-----------------------------------+-----------------------------------+
|                                   | MAS บริษัท มาลีแอพพลายด์ไซเอ็นซ์ จำกัด   |
+-----------------------------------+-----------------------------------+

เครือ บริษัท เอบิโก้ โฮลดิ้งส์ จำกัด (มหาชน)
มีนโยบายให้บริษัทในเครือแต่ละแห่งมีนโยบายและการบริหารเป็นของตนเอง
บริษัทในเครือบางแห่งมีการทำธุรกิจร่วมกัน
โดยรายการธุรกิจดังกล่าวเป็นไปตามเงื่อนไขทางการค้าทั่วไป
และเกณฑ์ตามที่ตกลงกันระหว่างบริษัทซึ่งเป็นไปตามปรกติธุรกิจ
(รายละเอียดดูได้จากหัวข้อรายการระหว่างกัน)

2. ลักษณะการประกอบธุรกิจ

โครงสร้างรายได้

บริษัทฯ มีรายละเอียดของ โครงสร้างรายได้เมื่อแบ่งแยกตามการจำหน่าย ดังนี้

  ------------------------ -------- -------- -------- -------- -------- --------
                           2557              2558              2559     

                           ล้านบาท   %        ล้านบาท   %        ล้านบาท   %

  มูลค่าการจำหน่ายในประเทศ    3,700    78%      3,857    72%      3,978    61%

  มูลค่าการจำหน่ายต่างประเทศ   1,068    22%      1,533    28%      2,563    39%
  ------------------------ -------- -------- -------- -------- -------- --------

2.1 ลักษณะผลิตภัณฑ์และบริการ

บริษัท มาลีกรุ๊ป จำกัด (มหาชน) ผู้ผลิตและจัดจำหน่ายผลิตภัณฑ์ทั้งภายในประเทศ
และต่างประเทศจำแนกธุรกิจหลักออกเป็น 2 กลุ่มธุรกิจหลัก

1.  ธุรกิจตราสินค้าของบริษัท มาลีกรุ๊ป จำกัด (มหาชน) ซึ่งแบ่งออกได้เป็น 2 กลุ่มธุรกิจ ได้แก่

-   ธุรกิจเครื่องดื่ม เช่น น้ำผัก และน้ำผลไม้บรรจุกล่องในรูปแบบยูเอชทีและพาสเจอร์ไรส์
    ภายใต้เครื่องหมายการค้าตรา “มาลี” ตรา “มาลี เวจจีส์” ตรา “มาลี เฮลติพลัส” ตรา
    “มาลี ไลท์” ตรา “มาลี นิวเทรียน” ตรา “มาลี จู๊ซ มิกส์” ตรา “มาลี ฟูดส์ เซอร์วิส”
    ตรา “มาลี ทรอปิคอล” ตรา “มาลี โคโค่” และตรา “มาลี โพรไบโอติก” รวมถึงน้ำดื่ม
    บรรจุในรูปแบบกระป๋อง กล่องยูเอชที และขวดพลาสติก PET ภายใต้เครื่องหมายการค้าตรา
    “มาลี”
    ตลอดจนนมโคสดบรรจุในรูปแบบกล่องยูเอชทีและขวดพาสเจอร์ไรส์ภายใต้เครื่องหมายการค้าตรา
    “ฟาร์มโชคชัย” และน้ำนมข้าวโพด ตรา “มาลี ไอคอร์น” อีกทั้งยังมีกาแฟกระป๋องในตรา
    “เทอร์บัสต้า แม๊กซ์” ตรา “Malee Oriental Café” และน้ำผลไม้ “ฮาวดี้”

-   ธุรกิจแปรรูปผลไม้ และขนมหวาน เช่น ผลไม้ฤดูกาลบรรจุกระป๋อง (เงาะ
    เงาะสอดไส้สับปะรด ลิ้นจี่ ลำไย แห้ว ลูกตาล มะม่วง เป็นต้น) ข้าวโพดหวานบรรจุกระป๋อง
    สับปะรดบรรจุกระป๋อง และผลไม้รวมบรรจุกระป๋อง ภายใต้เครื่องหมายการค้าตรา “มาลี”
    ตรา “เฟริสช้อยส์” ตรา “ชาวสวน” และตรา “มาลี ฟูดส์ เซอร์วิส” และตรา “เลอรส”
    ตรา “HUNTER”

ผลิตภัณฑ์ของบริษัทฯ มีการจัดจำหน่ายทั้งในประเทศ และต่างประเทศ
ผ่านช่องทางการจัดจำหน่ายของบริษัทฯ

2.  ธุรกิจพัฒนาผลิตภัณฑ์ตามสัญญาและรับจ้างผลิต

บริษัทฯ ดำเนินการพัฒนาผลิตภัณฑ์ตามความต้องการของลูกค้า และผลิตสินค้าในตราของผู้ว่าจ้างผลิต
เพื่อให้ลูกค้าทำการตลาดและจัดจำหน่ายทั้งในและต่างประเทศ

บริษัทฯ สามารถผลิตผลิตภัณฑ์เพื่อตอบสนองความต้องการของลูกค้า
รวมถึงสามารถควบคุมคุณภาพการผลิตให้เป็นไปตามมาตรฐานและเกณฑ์ของ GMP, HACCP, BRC,
IFS, HALAL, US FDA, Q-MARK จากสภาอุตสาหกรรมแห่งประเทศไทย และ SR-MARK
จากกระทรวงพาณิชย์ รวมถึงได้มาตรฐานระบบการทำงานภายใต้ระบบความปลอดภัยทางด้านอาหาร
ISO22000 และ FSSC22000
และจัดจำหน่ายตรงไปยังลูกค้าและตัวแทนจำหน่ายในต่างประเทศทั้งหมด

      บริษัท มาลีเอ็นเตอร์ไพรส์ จำกัด
เป็นบริษัทย่อยผู้ดูแลด้านการตลาดและการจัดจำหน่ายภายในประเทศทั้งหมดมีทั้งจัดจำหน่ายโดยพนักงานขายของบริษัทและจำหน่ายผ่านตัวแทนจำหน่ายทั่วประเทศ

บริษัทฯ มีความมุ่งมั่นในการนำเสนอผลิตภัณฑ์เพื่อสุขภาพที่ดีของผู้บริโภคเป็นสำคัญ ทางบริษัทฯ
จึงได้จัดแบ่งโครงสร้างของสินค้าหลักใหม่ตามประโยชน์ของผลิตภัณฑ์นั้นๆ
โดยกลุ่มโภชนาการประจำวัน

1)  กลุ่มผลิตภัณฑ์ที่ไม่ได้มีการเติมแต่งสารอาหารเพิ่มเติมใดๆ
    โดยตัวของผลิตภัณฑ์เองจะให้วิตามินหรือสารอาหารที่ตอบสนองความต้องการด้านโภชนาการของผู้บริโภคประจำวันเพื่อคงรักษาสุขภาพที่ดี

2)  กลุ่มฟังก์ชันนอลจะเป็นกลุ่มผลิตภัณฑ์ที่มีเพิ่มเติมสารอาหารที่มีประโยชน์
    เพื่อตอบสนองความต้องการที่เพิ่มขึ้นของผู้บริโภคในด้านต่างๆ

3)  กลุ่ม Mass จะเป็นกลุ่มผลิตภัณฑ์ที่ให้ความสดชื่น สนองตอบความต้องการของทุกเพศ ทุกวัย

  ทั้งนี้ ผลิตภัณฑ์ของบริษัทฯ ที่จัดจำหน่ายแบ่งตามหน้าที่ของสินค้า สามารถแบ่งกลุ่มได้ ดังต่อไปนี้

[]

[]

2.2 การตลาดและการแข่งขัน

ภาวะอุตสาหกรรม และแนวโน้มปี 2560

2.2.1 กลุ่มธุรกิจตราผลิตภัณฑ์

ธุรกิจการตลาดและขายในประเทศ (Domestic Business)

กลุ่มธุรกิจน้ำผัก และน้ำผลไม้

ในปี 2559 ที่ผ่านมาเป็นอีกปีที่ผู้บริโภคชาวไทยตื่นตัวในการบริโภคเครื่องดื่มเพื่อสุขภาพ
รวมถึงกระแสความนิยมของสินค้าที่มาจากธรรมชาติ ปลอดสารพิษ
และผ่านกระบวนการผลิตที่ได้มาตรฐาน มีการหาข้อมูลของเครื่องดื่มต่างๆ
ก่อนการบริโภคและจริงจังในเรื่องสุขภาพมากขึ้น เพื่อให้แน่ใจว่าเครื่องดื่มนั้นๆ
จะตอบสนองสุขภาพที่ดีอย่างแท้จริง
โดยการบริโภคน้ำผลไม้พร้อมดื่มเพื่อสุขภาพก็ยังเป็นอีกทางเลือกหนึ่ง
ที่ตอบโจทย์ในเรื่องของความสะดวก บริโภคได้ทุกที่ ทุกเวลา
โดยไม่ต้องยุ่งยากในการหาผลไม้สดมาล้าง ปอก และคั้นเอง อีกทั้งยังมั่นใจได้ถึงคุณค่าสารอาหาร
ความสะอาด และปลอดภัยต่อการบริโภค นอกจากนี้ สังคมที่มีการเปลี่ยนแปลงไปสู่สังคมผู้สูงอายุ
ผู้บริโภคส่วนใหญ่จึงต้องเรียนรู้และเข้าใจที่จะดูแลสุขภาพ
และรู้ว่าต้องเลือกผลิตภัณฑ์แบบใดให้เหมาะกับตนเองมากที่สุด
เพื่อให้สามารถดำรงชีวิตได้อย่างมีความสุข และมีชีวิตที่แข็งแรง ยืนยาว อย่างไรก็ตาม
ด้วยสถานการณ์ตลาดที่ไม่เอื้ออำนวยนัก จากการได้รับผลกระทบจากกำลังซื้อของผู้บริโภคที่ถดถอย
จากค่าครองชีพที่สูงขึ้น และเศรษฐกิจโดยรวมยังฟื้นตัวไม่เต็มที่ ทำให้ปี 2559
การเติบโตของตลาดน้ำผลไม้พร้อมดื่มค่อนข้างทรงตัว

ในปี 2559 ตลาดน้ำผลไม้พร้อมดื่มมีมูลค่าประมาณ 1.4 หมื่นล้านบาท หรือประมาณ 345 ล้านลิตร
มีอัตราการเติบโต 1% (มูลค่า) และ -1% (ปริมาณ) โดยแยกเป็นตลาดน้ำผลไม้ 100%
(Premium Market) 5.19 พันล้านบาท หรือประมาณ 74.31 ล้านลิตร มีอัตราการเติบโต 7%
(มูลค่า) และ 8% (ปริมาณ) แบ่งเป็นตลาดยูเอชที 4.80 พันล้านบาท หรือประมาณ 69.15
ล้านลิตร มีอัตราการเติบโต 9% โดยมาลีครองส่วนแบ่งตลาด 21% และตลาดพาสเจอร์ไรส์ 0.39
พันล้านบาท มีอัตราการเติบโตลดลงประมาณ 17% โดยมาลีครองส่วนแบ่งตลาด 35% ตลาดน้ำผลไม้
40%- 99% (Medium Market) 1.25 พันล้านบาท หรือประมาณ 27.10 ล้านลิตร ตลาดน้ำผลไม้
20-39% (Economy Market) มีมูลค่า 3.1 พันล้าน หรือประมาณ 110.59 ล้านลิตร
และตลาดน้ำผลไม้น้อยกว่า 19% (Super Economy Market) 2.38 พันล้าน หรือประมาณ
82.23 ล้านลิตร ที่เหลือเป็นตลาดย่อยอื่นๆ มีมูลค่า 2.0 พันล้านบาท หรือประมาณ 50.80
ล้านลิตร

ถึงแม้ในปี 2559 ตลาดน้ำผลไม้พร้อมดื่มจะเติบโตไม่โดดเด่นมากนัก
แต่ก็ยังมีแนวโน้มเติบโตต่อไปได้อีกในอนาคต เนื่องจากคนไทยดื่มน้ำผลไม้เฉลี่ยเพียง 5 ลิตร/คน/ปี
ซึ่งนับเป็นตัวเลขการบริโภคที่ต่ำมากเมื่อเทียบกับประเทศอื่นๆ ในขณะที่ผู้บริโภคยังคงใส่ใจในสุขภาพ
และแนวโน้มจะมีมากขึ้นทุกๆ ปี การเปิดตัวของสินค้าใหม่ๆ ที่เน้นสุขภาพมากขึ้น
รวมถึงการเข้ามาของแบรนด์น้ำผลไม้ใหม่ๆ จากทั้งในประเทศและต่างประเทศ
หรือคู่แข่งจากสินค้าประเภทอื่นๆ ที่ต้องการเข้ามามีส่วนแบ่งตลาดน้ำผลไม้
เนื่องจากผู้เล่นในตลาดนี้ยังมีไม่มาก จะช่วยทำให้การแข่งขันในตลาดน้ำผลไม้คึกคักขึ้น
และมีแนวโน้มการขยายตัวสูงขึ้นด้วยในปี 2560

[]

[]

ที่มา : Nielsen, ธ.ค. 2559

ตลอดหลายปีที่ผ่านมา ตลาดน้ำผลไม้พร้อมดื่มมีอัตราการเติบโตที่สูงมาโดยตลอด โดยบางปีสูงกว่า
10% เนื่องมาจากพฤติกรรมการบริโภคของผู้บริโภคเอง
คู่แข่งขันรายใหม่ที่เกิดขึ้นในตลาดอย่างต่อเนื่อง
การโหมโฆษณาและประชาสัมพันธ์อย่างต่อเนื่องของคู่แข่งรายหลัก
การจัดรายการส่งเสริมการขายตลอดทั้งปี

รวมถึงผู้บริโภคเองก็มองหาความหลากหลายและรสชาติใหม่ๆ อยู่ตลอดเวลา
จึงเป็นสิ่งกระตุ้นให้ตลาดมีการเติบโตอย่างต่อเนื่อง แต่สภาพตลาดในปี 2559
ที่ผ่านมาค่อนข้างทรงตัว
โดยกำลังซื้อที่น้อยของผู้บริโภคระดับล่างจากภาระหนี้ครัวเรือนที่อยู่ในระดับสูง
ผู้บริโภคระดับกลางค่อนข้างระมัดระวังการใช้จ่ายแม้กำลังซื้อยังอยู่ในระดับดี
เนื่องจากค่าครองชีพที่สูงขึ้น ในขณะที่การฟื้นตัวของเศรษฐกิจยังเป็นไปอย่างช้าๆ
แม้ภาครัฐได้ออกเครื่องมือกระตุ้นเศรษฐกิจอย่างต่อเนื่อง
ก็ยังไม่สามารถกระตุ้นให้เกิดการซื้อได้ดีขึ้นมากนัก ทั้งนี้
ผู้บริโภคส่วนใหญ่ก็ยังคงระมัดระวังการใช้จ่ายอยู่ โดยเฉพาะผู้บริโภคในระดับล่าง
จึงส่งผลกระทบโดยตรงต่อมูลค่าตลาดน้ำผลไม้ Economy Market มีอัตราการเติบโตที่ลดลงถึง 7%
ในขณะที่การบริโภคในกลุ่มน้ำผลไม้ Premium Market เติบโตขึ้นถึง 7%
ตามกระแสการดูแลสุขภาพ และจากการที่มีผู้เล่นหน้าใหม่เข้ามาทำตลาดอย่างต่อเนื่อง

จากความต้องการน้ำผลไม้พร้อมดื่มเพื่อดูแลสุขภาพเฉพาะทางมีมากขึ้นเรื่อยๆ
และการเข้ามาของผู้เล่นรายใหม่ๆ ทั้งจากในประเทศหรือต่างประเทศ ทำให้บริษัทฯ
เชื่อมั่นว่าตลาดน้ำผัก-ผลไม้พร้อมดื่มในปี 2560 จะมีการขยายตัวที่สูงขึ้น โดยบริษัทฯ
ยังคงมุ่งเน้นการนำเสนอนวัตกรรมสินค้าใหม่ๆ
เน้นเรื่องความหลากหลายของผลิตภัณฑ์เพื่อสุขภาพเฉพาะทางสำหรับผู้บริโภคเฉพาะกลุ่ม
มีการจัดกิจกรรมทางการตลาดอย่างเต็มที่ต่อเนื่องทั้งปี เพื่อกระตุ้นการบริโภคน้ำผลไม้มาลี
สร้างการเติบโตของยอดขายและส่วนแบ่งทางการตลาดให้เพิ่มมากขึ้น
โดยเน้นทำการตลาดในน้ำผลไม้กลุ่มพรีเมี่ยม 100% ที่มีสัดส่วนยอดขายสูงถึงร้อยละ 50
ของยอดขายรวมของกลุ่มตราผลิตภัณฑ์ในประเทศ โดยได้นำเสนอน้ำผลไม้รสชาติใหม่ๆ
ที่สามารถตอบสนองความต้องการของผู้บริโภคที่ใส่ใจสุขภาพ
ซึ่งต้องการน้ำผลไม้แท้ที่อร่อยและดีต่อสุขภาพ
อีกทั้งยังเป็นการรับซื้อผลผลิตจากเกษตรกรที่มีการทำเกษตรแบบปลอดภัยต่อผู้บริโภค

ในปี 2559 ที่ผ่านมา บริษัทฯ เน้นกิจกรรมที่สร้างความผูกพันระหว่างแบรนด์มาลีกับผู้บริโภค
พร้อมขยายฐานผู้บริโภคไปพร้อมกันๆ เพื่อให้ได้กลุ่มผู้บริโภครายใหม่ๆ ให้กับมาลี
ด้วยแคมเปญการตลาดที่หลากหลาย ผ่านทางช่องทางการสื่อสารทั้ง Offline และ Online
ไม่ว่าจะเป็น แคมเปญสุดเซอร์ไพรส์แก่ผู้บริโภคที่รักสุขภาพ แบบมาลี “ซื้อ 100 ลุ้น 1,000,000”
ผ่านกิจกรรมชิงโชครวมมูลค่ากว่า 1,000,000 บาท และกิจกรรมชิงของรางวัลตลอดทั้งปีผ่าน
Facebook Fan page “Male club”

และในปี 2559 มาลีได้เปิดตัวโฆษณาและแคมเปญการตลาดชุดใหม่ของน้ำผลไม้ 100% “The
Caring Message #ดีที่ได้ดูแลกัน”
ซึ่งเป็นแคมเปญที่ถ่ายทอดความห่วงใยจากใจเกษตรกรไทยในการดูแลผลไม้อย่างดีตั้งแต่สวนจนถึงมือผู้บริโภค
เพื่อให้ผู้บริโภคชาวไทยมีสุขภาพที่ดี โดยให้น้ำผลไม้ตรามาลีเป็นตัวแทนในการส่งต่อความห่วงใย
เป็นแคมเปญที่ออกมากระตุ้นต่อมความคิดสร้างสรรค์ของคนไทย
โดยการเป็นน้ำผลไม้รายแรกที่ถ่ายทอดความห่วงใยจากเกษตรกรตัวจริงลงบนกล่องน้ำผลไม้มาลี
เพื่อให้ผู้บริโภคได้รับรู้ถึงความห่วงใยจากเกษตรกร
และส่งต่อความห่วงใยนี้ให้กับคนที่รักโดยมีน้ำผลไม้มาลีเป็นสื่อกลาง

[]

นอกจากนี้ ยังมีการทำกิจกรรมสร้างความผูกพันและสร้างความรักในแบรนด์ผ่านช่องทาง Social
Media อย่างต่อเนื่อง

ในปี 2559 นอกจากกิจกรรมทางการตลาดตามที่กล่าวมา บริษัทฯ ยังได้มีการพัฒนาผลิตภัณฑ์ใหม่ๆ
เพื่อตอบโจทย์คนรักสุขภาพ ทุกกลุ่ม ทุกอายุ ได้แก่

-   น้ำผลไม้ 100% รสชาติใหม่ 5 รสชาติ ได้แก่น้ำฝรั่งชมพู ผสมน้ำผักผลไม้รวม
    น้ำมะเขือเทศออสเตรเลีย เพื่อตอบสนองความต้องการของผู้บริโภคที่ใส่ใจสุขภาพ
    ต้องการความอร่อย และมีคุณค่าวิตามินจากน้ำผลไม้ 100% และอีก 3 รสชาติพิเศษ ได้แก่
    น้ำส้มเขียวหวานสุโขทัย 100% ซึ่งใช้น้ำส้มเขียวหวานสีทองจากกลุ่มเกษตรกรตำบลแม่สิน
    จ.สุโขทัย น้ำสับปะรดนางแลผสมน้ำผลไม้รวม 100%
    ซึ่งใช้สับปะรดจากวิสาหกิจชุมชนผู้ปลูกสับปะรดนางแลใน จ.เชียงราย
    และน้ำมัลเบอร์รี่ผสมน้ำผลไม้รวม 100% ซึ่งใช้มัลเบอร์รี่จากศูนย์หม่อนไหมเฉลิมพระเกียรติฯ
    จ.น่าน ซึ่งสินค้ารสชาติพิเศษทั้ง 3 รสชาตินี้
    มีส่วนช่วยให้เกษตรกรไทยมีรายได้เพิ่มมากขึ้นจากการรับซื้อผลผลิตมาแปรรูปตามกระบวนการของมาลี
    อีกทั้งยังทำให้เกษตรกรเกิดความภูมิใจในอาชีพ และยังช่วยพัฒนาอาชีพอย่างยั่งยืนจากรุ่นสู่รุ่น
    และทำให้ผู้บริโภคได้รับประทานผลไม้ที่ได้คุณภาพต่อไป

  []

กลุ่มธุรกิจผลไม้กระป๋อง

ลักษณะเฉพาะตัวของอุตสาหกรรมผลไม้กระป๋อง

ผลผลิตทางการเกษตรของสินค้าฤดูกาลนั้นยากต่อการคาดการณ์ปริมาณที่แน่ชัด
เพราะขึ้นอยู่กับสภาพอากาศในปีนั้นๆ
ซึ่งบางปีปริมาณของผลไม้สดที่มีอย่างจำกัดไม่เพียงพอต่อความต้องการบริโภค
ทำให้ผลไม้กระป๋องที่ผลิตได้มีปริมาณที่ไม่สามารถสนองตอบความต้องการของผู้บริโภคทั้งภายในประเทศและต่างประเทศได้อย่างเต็มที่
ส่งผลให้ต้องมีการนำเข้าผลไม้กระป๋องหรือผลไม้สดจากต่างประเทศเข้ามาทดแทน
โดยตลาดผลไม้กระป๋องพรีเมี่ยมในปี 2559 มีมูลค่าตลาดอยู่ที่ประมาณ 1,000 ล้านบาท
มีอัตราการเติบโตที่ช้าลงอยู่ที่ประมาณ 2% ลักษณะของธุรกิจผลไม้กระป๋องมีการแข่งขันที่ต่ำ
มีคู่แข่งขันในตลาดพรีเมี่ยมที่มีตราสินค้าเป็นที่ยอมรับเพียงไม่กี่ราย
เนื่องด้วยธุรกิจการผลิตผลไม้กระป๋องต้องใช้เงินลงทุนที่ค่อนข้างสูง
ต้องมีความเชี่ยวชาญในการเลือกซื้อวัตถุดิบในการผลิต ต้องมีแรงงานฝีมือในการคัดสรร ปอก
คว้านผลไม้ให้ได้คุณภาพ ซึ่งจะต้องใช้บุคลากรจำนวนมากที่มีความรู้ ความเชี่ยวชาญ
และทักษะที่สูงในการดำเนินงาน ประกอบกับฤดูกาลที่ไม่แน่นอนส่งผลต่อวัตถุดิบโดยตรง
จึงทำให้การเข้ามาแข่งขันในธุรกิจผลไม้กระป๋องของคู่แข่งขันรายใหม่ๆ เป็นไปได้ค่อนข้างยาก
และไม่น่าจูงใจต่อการลงทุนเท่าที่ควร

แนวโน้มอุตสาหกรรม

ธุรกิจผลไม้กระป๋อง เป็นธุรกิจที่ต้องเกี่ยวข้องกับผลผลิตทางการเกษตร ซึ่งนั่นหมายถึง
หากปีการผลิตใดประสบปัญหาทางธรรมชาติ เช่น น้ำท่วม ภัยแห้ง ฤดูกาลผิดปกติ
หรือผลผลิตไม่ได้คุณภาพตามที่ต้องการ ก็จะส่งผลให้ปริมาณของผลิตผลของผลไม้กระป๋องนั้นๆ
ไม่ตรงตามความต้องการของตลาด
อีกทั้งเกษตรกรรุ่นใหม่ขาดการให้ความสำคัญในการปลูกผลไม้ฤดูกาล
ทำให้พื้นที่ในการปลูกผลไม้น้อยลงไปทุกปี
รวมไปถึงกระป๋องที่ใช้บรรจุผลไม้ก็เป็นสิ่งสำคัญในการผลิตธุรกิจผลไม้บรรจุกระป๋องต้องใช้กระป๋องเหล็กในการบรรจุเท่านั้น
เพื่อรักษาคุณภาพของผลไม้ให้คงคุณภาพตลอด 2 ปี หากต้นทุนแผ่นเหล็กมีการปรับราคาสูงขึ้น
ก็จะส่งผลกระทบต่อธุรกิจโดยตรง

ภาวะการแข่งขัน

ตลาดผลไม้กระป๋อง แบ่งเป็น 3 ตลาดใหญ่ ๆ คือตลาด Premium, Medium, และ Economy

-   ตลาด Premium มีคู่แข่งหลัก 2 ราย คือ Malee ภายใต้การผลิตของกลุ่มบริษัท มาลีกรุ๊ป
    จำกัด (มหาชน) และ UFC ภายใต้การผลิตของกลุ่มบริษัท อาหารสากล จำกัด (มหาชน)
    ซึ่งในตลาดนี้จะไม่เน้นด้านราคาเป็นหลัก แต่จะเน้นในเรื่องของคุณภาพผลไม้ บรรจุภัณฑ์
    และการส่งเสริมการขายด้านอื่นๆ

-   ตลาด Medium มีหลากหลายแบรนด์ที่ให้ความสนใจในตลาดนี้ เนื่องจากคุณภาพสินค้าปานกลาง
    ราคาต่ำกว่าสินค้ากลุ่ม Premium เช่น เฟิร์สช้อยส์ นกพิราบ ไทยเอดี และเฮ้าส์แบรนด์ต่าง
    ๆ

-   ตลาด Economy ซึ่งเป็นตลาดที่มีหลายแบรนด์มาก อีกทั้งไม่เน้นในเรื่องคุณภาพของผลไม้
    แต่จะเน้นทางด้านราคาเป็นหลัก โดยจะทำราคาต่ำกว่าสินค้าในตลาด Medium เช่น ชาวสวน
    ชาวดอย เป็นต้น

การแข่งขันในตลาดพรีเมี่ยมโดยภาพรวมในปี 2559 ที่ผ่านมา ไม่ค่อยรุนแรงนัก
เนื่องจากมีคู่แข่งขันเพียงไม่กี่ราย ส่วนใหญ่จะเน้นการส่งเสริมการขาย ณ
จุดขายในช่วงเทศกาลต่างๆ เช่น ตรุษจีน หรือสารทจีน
ซึ่งเป็นช่วงที่ผลไม้กระป๋องขายดีเพราะใช้ในพิธีไหว้
หรือการจัดรายการแถมพรีเมี่ยมเพื่อกระตุ้นการบริโภคเป็นระยะๆ อย่างไรก็ตาม
ยังคงต้องรักษาสมดุลของยอดขายและสต็อกให้เพียงพอต่อการจำหน่ายทั้งปี โดยบริษัทฯ
ยังคงเดินหน้าเป็นผู้จัดจำหน่ายผลไม้กระป๋องแต่ผู้เดียวในร้านสะดวกซื้อเซเว่น อีเลฟเว่น
รวมถึงมีการนำผลิตภัณฑ์แบรนด์เฟิร์สช้อยส์เข้าไปจำหน่ายเพิ่มเติมในร้านสะดวกซื้อเซเว่นอีเลฟเว่น
เพื่อเพิ่มความหลากหลายของสินค้า
และเป็นทางเลือกในการบริโภคให้กับผู้บริโภคที่มองหาสินค้าในราคาประหยัด
แต่คุ้มค่าเมื่อเทียบกับคุณภาพ นอกจากนี้ บริษัทฯ
ยังมีการประชาสัมพันธ์ผลิตภัณฑ์ผ่านรายการโทรทัศน์เพื่อสร้างสรรเมนูคาวหวานใหม่ๆ
เพิ่มการบริโภคผลไม้กระป๋องให้หลากหลายขึ้น แทนการบริโภคตามเทศกาลไหว้เจ้า
หรือโต๊ะจีนเท่านั้น

ตำแหน่งของบริษัทในอุตสาหกรรม

แบรนด์มาลีเป็นผู้นำตลาดผลไม้กระป๋องในประเทศไทย
รวมถึงเป็นผู้กระตุ้นตลาดผลไม้กระป๋องให้เติบโต
ภายใต้การออกสินค้าใหม่ที่ตอบสนองต่อไลฟ์สไตล์ที่เปลี่ยนไปของผู้บริโภคที่มองหาความสะดวกมากขึ้น
และจัดโปรโมชั่นส่งเสริมการขายต่างๆ เพื่อส่งเสริมการขายเป็นระยะๆ
โดยเฉพาะในช่วงขึ้นฤดูกาลใหม่ของผลไม้
เพื่อให้สินค้าในฤดูกาลใหม่สามารถจำหน่ายได้ในทันทีไม่ล้นข้ามปี

ส่วนแบ่งทางการตลาดผลไม้กระป๋อง

[]

กลุ่มธุรกิจเครื่องดื่มธัญญาหาร

แนวโน้มความต้องการเครื่องดื่มเพื่อสุขภาพยังคงเติบโตอย่างต่อเนื่อง
ผู้บริโภคมีข้อมูลมากขึ้นในเครื่องดื่มที่บริโภคทั้งจากการอ่านฉลากหรือค้นหาข้อมูลทางอินเตอร์เน็ต
และผู้บริโภคเองก็มีความรู้ความเข้าใจในเรื่องสารก่อภูมิแพ้ต่างๆ จากความก้าวหน้าทางการแพทย์
และตามกฏประกาศใหม่ขององค์การอาหารและยาที่กำหนดให้ต้องระบุคำเตือนเรื่องส่วนประกอบในเครื่องดื่มที่อาจทำให้เกิดอาการแพ้ต่างๆ
โดยเครื่องดื่มธัญญาหารถือเป็นทางเลือกหนึ่งสำหรับผู้ที่มีแพ้แลคโตสในนม หรือแพ้กลูเตน
จึงมีความปลอดภัยในการบริโภคสูง และได้รับความนิยมในการดื่มมากขึ้นเรื่อยๆ
ทั้งจากกระแสการบริโภคอาหารชีวจิต หรือการบริโภคอาหารเจ
ถึงแม้ว่ามูลค่าตลาดปัจจุบันจะไม่ใหญ่นัก อยู่ที่ประมาณ 326 ล้านบาท แต่มีอัตราการเติบโตสูงถึง
24.9% ในปี 2559 (ปี 2558 มูลค่าตลาด 261 ล้านบาท)
ทั้งผู้ผลิตจากเซ็กเม้นต์อื่นก็หันมาพัฒนาสินค้าในตลาดเครื่องดื่มธัญญาหาร
และผู้ผลิตที่อยู่ในตลาดเครื่องดื่มธัญญาหารอยู่แล้วต่างทยอยออกทั้งสินค้าใหม่ ขนาดบรรจุใหม่
และทุ่มงบประมาณในการโฆษณาประชาสัมพันธ์ผลิตภัณฑ์เพื่อกระตุ้นการบริโภคเครื่องดื่มธัญญาหาร
และในช่วงครึ่งปีหลังของปี 2559
ตลาดเครื่องดื่มธัญญาหารมีปัจจัยหนุนจากฤดูกาลขายของสินค้าในเทศกาลสำคัญ อาทิ เทศกาลกินเจ
ช่วยทำให้ตลาดเครื่องดื่มธัญญาหารสามารถรักษาการเติบโตได้ดีในปีที่ผ่านมา
ปัจจุบันคู่แข่งหลักในตลาดเครื่องดื่มธัญญาหาร ได้แก่ V-fit, Profit, ดัชมิลล์ และ 137
Degrees เป็นต้น

บริษัท ฯ สามารถผลักดันการเติบโตของยอดขายในกลุ่มเครื่องดื่มธัญญาหารในปี 2559
ให้สามารถเติบโตได้ในระดับเดิมจากการเปิดตัวสินค้าใหม่ ภายใต้แบรนด์ มาลี นิวเทรียนท์ เมื่อปี
2557 และสามารถนำสินค้าเข้าจำหน่ายในเซเว่นอีเลฟเว่นได้เพิ่มขึ้นอีก 1 รสชาติรวมเป็น 2
รสชาติ เครื่องดื่มธัญญาหาร มาลี นิวเทรียนท์ สำหรับมื้อเช้าในทุกวัน
ซึ่งให้คุณค่าทางสารอาหารที่ร่างกายต้องการครบในกล่องเดียว ทั้งวิตามินเอ อี บี 1, บี 2, บี 6,
บี 12 สูง มีด้วยกันถึง 3 รสชาติใหม่ให้เลือกสุขภาพดี ในขนาด 330 มิลลิลิตร ได้แก่
เครื่องดื่มน้ำนมข้าวโพด เครื่องดื่มธัญญาหารน้ำนมข้าวสีนิลผสมงาดำ
และเครื่องดื่มธัญญาหารน้ำนมข้าวโอ๊ตผสมลูกเดือย ในราคาเพียงกล่องละ 20 บาท โดยในปี 2559
ได้ทำการขยายกลุ่มสินค้าเพิ่ม 4 รสชาติ ในขนาด 180 มิลลิลิตร ได้แก่ เครื่องดื่มน้ำนมข้าวโพด
เครื่องดื่มธัญญาหารน้ำนมข้าวสีนิลผสมงาดำ เครื่องดื่มธัญญาหารน้ำนมข้าวโอ๊ตผสมลูกเดือย
และเครื่องดื่มน้ำข้าวไรซ์เบอร์รี่ผสมสารสกัดจากใบแปะก๊วย
ซึ่งได้รับการตอบรับจากผู้บริโภคเป็นอย่างดี นอกจากนี้ ยังมีน้ำนมข้าวโพดหวานพาสเจอร์ไรส์ มาลี
นิวเทรียนท์ ขนาด 230 มิลลิลิตร มีไขมันต่ำ อุดมด้วยวิตามินอี และวิตามินเอ
จำหน่ายในราคาขวดละ 16 บาท สำหรับผู้บริโภคที่ชื่นชอบรสชาติหอมหวานแบบข้าวโพดสด
และเพิ่มขนาด 2000 มิลลิลิตร จำหน่ายในราคา 135 บาท เพื่อเจาะกลุ่มลูกค้าฟู้ดส์เซอร์วิส
ผู้ประกอบธุรกิจร้านขนมและร้านเบเกอรี่

กลุ่มธุรกิจนมยูเอชที และนมพาสเจอร์ไรส์

ตลาดนมพร้อมดื่มทั้งยูเอชทีและพาสเจอร์ไรส์เติบโตได้ด้วยเทรนด์ใส่ใจในสุขภาพที่ยังคงมีอยู่ต่อเนื่องมาหลายปี
รวมทั้งอัตราการบริโภคนมภายในประเทศยังมีค่าเฉลี่ยเพียง 16 ลิตร/คน/ปี
ซึ่งยังมีช่องว่างการขยายตัวอีกมากเมื่อเทียบกับอัตราการดื่มนมในประเทศญี่ปุ่น เฉลี่ยอยู่ที่ 90
ลิตร/คน/ปี หรือในทวีปยุโรป เฉลี่ย 200 ลิตร/คน/ปี โดยในปี 2559
คู่แข่งขันในตลาดนมพร้อมดื่มต่างก็เร่งการออกผลิตภัณฑ์ใหม่ทั้งในกลุ่มนมพรีเมี่ยมและนมรสชาติใหม่ๆ
เพื่อสนองตอบความต้องการของผู้บริโภค
เน้นการขยายตลาดผ่านการพัฒนาสินค้าใหม่ควบคู่ไปกับการขยายและพัฒนาช่องทางการจำหน่าย
รวมทั้งเน้นการขายตรง และการพัฒนารูปแบบใหม่ในการเข้าถึงผู้บริโภค เช่น การเปิดคีออสก์
ที่เน้นการจำหน่ายอาหารเช้าง่าย ๆ คู่กับผลิตภัณฑ์นม เพื่อให้สินค้าเข้าถึงผู้บริโภคได้มากขึ้น
มีการทำกิจกรรมการตลาดและส่งเสริมการขายเพื่อตอกย้ำแบรนด์
สร้างการรับรู้สู่ผู้บริโภคอย่างสม่ำเสมอ กระตุ้นการบริโภค และเพื่อสร้างความแข็งแกร่งของแบรนด์
หลายๆ องค์กรจึงหันมากระตุ้นให้คนไทยดื่มนมเพื่อสุขภาพมากขึ้น
โดยเน้นให้ความรู้และกระตุ้นการสร้างนิสัยรักการดื่มนมในทุกเพศทุกวัย
ทำให้ประเทศไทยเป็นตลาดที่มีศักยภาพในการเติบโตสูงมากในเอเชีย
เนื่องจากการศึกษาที่สูงขึ้นและกระแสรักสุขภาพก็กระจายออกไปสู่ทุกชุมชนทุกชั้นทางสังคม
สำหรับตลาดนมพร้อมดื่มมีมูลค่ารวมประมาณ 62,530 ล้านบาท เติบโตประมาณ 2.11%
และมีแนวโน้มการเติบโตอย่างต่อเนื่อง
เนื่องมาจากแต่ละแบรนด์ในตลาดพยายามเพิ่มความหลากหลายของรสชาติ
มีการเปิดตัวของนมในกลุ่มพรีเมี่ยม การขยายช่องทางการจำหน่าย
และมุ่งเน้นกิจกรรมทางการตลาดเพิ่มมากขึ้น รวมถึงการสื่อสารการตลาดแบบครบวงจร
ในขณะที่ในปัจจุบัน คนไทยมีการใส่ใจให้ความสำคัญกับการดูแลรักษาสุขภาพของตนเอง
และมีการกระตุ้นการบริโภคนมทั้งจากภาครัฐและภาคเอกชน

ตลาดเครื่องดื่มประเภทนมพร้อมดื่ม เป็นตลาดที่ถูกควบคุมราคาโดยรัฐบาล
แบ่งออกได้หลากหลายประเภทตามวัตถุดิบที่ใช้ผลิตและกระบวนการผลิตหลักๆ ดังนี้

-   นมพร้อมดื่มยูเอชที มีสัดส่วนของตลาดประมาณ 31% ของตลาดรวม
    โดยรสจืดมีสัดส่วนการจำหน่ายสูงสุดมากกว่า 52% และสามารถแบ่งตลาดออกได้เป็น
    นมยูเอชทีสำหรับครอบครัว สำหรับผู้ใหญ่ และสำหรับเด็ก มีการเติบโตอย่างต่อเนื่องที่ 3%

-   นมพาสเจอร์ไรส์ มีสัดส่วนประมาณ 13% ของตลาดรวม เติบโต 9%

-   นมเปรี้ยวพร้อมดื่ม มีสัดส่วนประมาณ 23% ของตลาดรวม เติบโต 3%

-   นมถั่วเหลือง มีสัดส่วนประมาณ 27% ของตลาดรวม เติบโต 2%

-   เครื่องดื่มธัญพืช มีสัดส่วนประมาณ 1% ของตลาดรวม เติบโต 24%

-   นมสำหรับผู้ใหญ่ มีสัดส่วนประมาณ 5% ของตลาดรวม เติบโต 10%

  (ที่มา: Nielsen, ธ.ค. 2559)

ธุรกิจการตลาดและขายต่างประเทศ (International Business)

ด้วยกลยุทธ์ขององค์กรในการขยายธุรกิจมาลีในตลาดต่างประเทศให้เติบโตมากขึ้น
เพิ่มสัดส่วนรายได้ของธุรกิจส่งออกให้มากกว่าในอดีต
อีกทั้งรองรับการขยายตัวของประชาคมเศรษฐกิจอาเซียน (AEC)
และสินค้าจากประเทศไทยเป็นที่ต้องการของตลาดโลก
ทำให้ธุรกิจการตลาดและขายต่างประเทศเติบโตอย่างต่อเนื่อง โดยในปี 2559
ที่ผ่านมามีอัตราการเติบโตถึงร้อยละ 40 โดยบริษัทฯ สามารถจำหน่ายน้ำผลไม้ น้ำมะพร้าว
กาแฟกระป๋อง และผลไม้กระป๋องแบรนด์ Malee และแบรนด์คู่ค้า ไปกว่า 34 ประเทศทั่วโลก โดย
10 อันดับประเทศที่มียอดขายสูงสุดของธุรกิจส่งออก และมีสัดส่วนยอดขายครอบคลุมประมาณร้อยละ
80 ได้แก่ กัมพูชา จีน ฟิลิปปินส์ เกาหลีเหนือ พม่า ปากีสถาน ลาว ฮ่องกง ญี่ปุ่น และเวียดนาม
ตามลำดับ

ในปีที่ผ่านมา บริษัทฯ มีการส่งออกสินค้าแบรนด์ Malee ไปจำหน่ายในหลากหลายประเทศทั่วโลก
ทำให้สินค้าภายใต้แบรนด์ Malee เป็นที่รู้จักในต่างประเทศมากยิ่งขึ้น โดยเฉพาะอย่างยิ่ง
ในประเทศหลักๆ ได้แก่ ฟิลิปปินส์ จีน กัมพูชา ลาว พม่า และปากีสถาน ที่บริษัทฯ
มีการคัดเลือกสินค้าหรือพัฒนาสินค้าใหม่ให้สอดคล้องกับความต้องการของผู้บริโภคท้องถิ่นอย่างแท้จริง
ผนวกกับการเริ่มทำการตลาดแบบเฉพาะเจาะจงสำหรับประเทศนั้นๆ
ปรับแผนงานเพื่อตอบรับการเปลี่ยนแปลงของตลาด ทั้งจากคู่แข่งขันเอง และกระแสการเติบโตต่างๆ
วางแผนงานส่งเสริมการขายเพื่อกระตุ้นการบริโภคอย่างต่อเนื่อง
และมุ่งเน้นการสื่อสารด้วยการใช้สื่อท้องถิ่นเพื่อสร้างแบรนด์ในระยะยาว
จึงทำให้การเติบโตของแบรนด์ Malee
เป็นไปอย่างต่อเนื่องตามการเติบโตของตลาดเครื่องดื่มในประเทศนั้นๆ
โดยวัตถุประสงค์หลักเพื่อสร้างการเติบโตอย่างยั่งยืนในอนาคต ตามแผนงานระยะยาวขององค์กร

สรุปเหตุการณ์หลักๆ ที่เกิดขึ้น ในปี 2559 ที่ผ่านมา

-   บริษัทฯ มุ่งเน้นการออกบู๊ธมาลีในงานแสดงสินค้าในต่างประเทศ อาทิเช่น งาน Gulfood
    ดูไบ ประเทศสหรัฐอาหรับเอมิเรตส์, งาน Foodex โตเกียว ประเทศญี่ปุ่น งาน Sial
    เซี่ยงไฮ้ ประเทศจีน งาน FHC เซี่ยงไฮ้ ประเทศจีน งาน Top Thai Brand คุนหมิง
    ประเทศจีน งาน CFDF เฉิงตู ประเทศจีน งาน Top Thai Brand ประเทศลาว กัมพูชา
    พม่า เวียดนาม และ สิงคโปร์ เพื่อแนะนำสินค้ามาลีให้กับนักธุรกิจ
    หรือผู้บริโภคในต่างประเทศรู้จักแบรนด์มาลีมากยิ่งขึ้น
    และเป็นการขยายตลาดสินค้ามาลีให้กว้างออกไป
    เพิ่มตัวแทนจำหน่ายในเมืองหรือประเทศที่ยังไม่ครอบคลุม
    และเพิ่มความหลากหลายของสินค้ามาลีในต่างประเทศ อีกทั้งยังเป็นการแนะนำสินค้าใหม่
    เพื่อเพิ่มโอกาสในการการขาย และสร้างการเติบโตให้กับธุรกิจของมาลีในประเทศนั้นๆ

-   ผลิตภัณฑ์มาลียังได้รับการตอบรับจากผู้บริโภคจีนเป็นอย่างดี
    เนื่องจากมีความชื่นชอบในรสชาติและเชื่อถือในแบรนด์ Malee แบรนด์ของคนไทย โดยปี
    2559 เป็นอีกปีที่บริษัทฯ สามารถดำเนินธุรกิจอย่างประสบความสำเร็จในประเทศจีน
    ผู้แทนจำหน่ายในจีนสามารถบรรลุเป้าหมายการขายที่ตั้งไว้ โดยในปี 2559
    มีอัตราการเติบโตในธุรกิจส่งออกที่ประเทศจีนอยู่ที่ ประมาณร้อยละ 30
    ซึ่งเป็นผลมาจากการขยายช่องทางการจัดจำหน่ายในหัวเมืองขนาดใหญ่จนถึงขนาดกลาง
    และนำเสนอน้ำผลไม้ตรามาลีและน้ำมะพร้าวตรามาลีโคโค่
    เข้าไปจำหน่ายในช่องทางการขายที่หลากหลายมากขึ้น
    ทั้งซุปเปอร์มาร์เก็ตและร้านค้าสะดวกซื้อ และเน้นการโปรโมทสินค้าผ่านช่องทางออนไลน์
    เพื่อให้สอดรับกับพฤติกรรมของผู้บริโภคชาวจีนที่นิยมซื้อสินค้าทางออนไลน์
    ทำให้ยอดขายจากช่องทางออนไลน์เติบโตมากกว่าช่องทางการขายอื่นๆ
    และมีศักยภาพเทียบเท่าช่องทางการขายอื่นๆ ในอนาคต

-   ในปี 2559 เป็นปีที่บริษัทฯ เริ่มใช้กลยุทธ์การบริหารผู้แทนจำหน่ายในประเทศจีน แบ่งเป็นเขต
    เมือง หรือมณฑล เนื่องด้วยขนาดของภูมิประเทศจีนที่ใหญ่ การมีผู้แทนจำหน่ายรายเดียว
    ไม่สามารถตอบโจทย์การกระจายสินค้าให้กว้างได้ จึงเริ่มมีการบริหารผู้แทนจำหน่ายตามเขต
    ตามเมือง หรือตามมณฑล
    เพื่อใช้ความชำนาญของผู้แทนจำหน่ายท้องถิ่นในการกระจายสินค้ามาลีให้กว้างขวาง

-   นอกเหนือจากธุรกิจส่งออกของบริษัทฯ เอง
    บริษัทยังได้พัฒนาธุรกิจร่วมทุนกับบริษัทคู่ค้าจากต่างประเทศ โดยปัจจุบัน บริษัทฯ
    ได้ร่วมมือเป็นพันธมิตรทางการค้า กับบริษัท Monde Nissin Corporation
    จากประเทศฟิลิปปินส์ และสร้างบริษัทร่วมทุนใหม่ Monde Malee Beverage Corporation
    เพื่อทำการตลาด และจำหน่ายสินค้าประเภทเครื่องดื่มเป็นหลัก โดยตั้งแต่ต้นปี 2559 ที่ผ่าน
    บริษัทได้เริ่มวางจำหน่ายกาแฟกระป๋อง ภายใต้แบรนด์ Kratos Strong Coffee
    อีกทั้งยังร่วมกันพัฒนาสินค้าประเภทเครื่องดื่มอื่นๆ
    เพื่อรักษาระดับการเติบโตให้เพิ่มสูงขึ้นในทุกๆ ปี โดยในปีที่ผ่านมา
    ตลาดเครื่องดื่มของฟิลิปปินส์ที่ไม่รวมเครื่องดื่มแอลกอฮอล์มีมูลค่าตลาดประมาณ 2.4
    แสนล้านบาท มีการเติบโตเฉลี่ย 20% เป็นตลาดกาแฟกระป๋องประมาณ 1,000 ล้านบาท
    และยังมีโอกาสในการเติบโตได้อีกมากจากจำนวนประชากร และการขยายตัวของชนชั้นกลาง
    บริษัทตั้งเป้าหมายในการพัฒนาและวางจำหน่ายสินค้าใหม่ๆ ทุกๆ ปี
    เพื่อกระตุ้นตลาดและการบริโภคอย่างต่อเนื่อง

-   ทั้งนี้บริษัท Monde Malee Beverage Corporation
    ถือเป็นหนึ่งในเครื่องยนต์หลักในการขับเคลื่อนการเติบโตของยอดขายในตลาดต่างประเทศเนื่องด้วยสินค้าที่ออกวางจำหน่ายเป็นสินค้าที่พัฒนาขึ้นมาใหม่ทั้งหมด
    เพื่อให้สอดรับกับความต้องการของผู้บริโภคท้องถิ่นในประเทศฟิลิปปินส์
    ทำให้ต้องมีการใช้งบประมาณส่งเสริมการตลาดค่อนข้างสูง เพื่อแนะนำแบรนด์ใหม่สู่ตลาด
    และผลักดันการรับรู้ของผู้บริโภค ซึ่งแม้ว่าในปีที่ผ่านมา บริษัทจะมีผลประกอบการขาดทุน
    แต่ยังอยู่ในระดับปกติ และยังคงเป็นไปตามแผนธุรกิจของบริษัท
    เป็นการขาดทุนจากการลงทุนในการออกผลิตภัณใหม่
    ซึ่งถือเป็นธรรมชาติของธุรกิจเครื่องดื่มที่ต้องมีการลงทุนสร้างแบรนด์ค่อนข้างสูงในช่วงแรก

-   บริษัทฯ สามารถรักษาการเติบโตของน้ำมะพร้าว มาลีโคโค่
    ในต่างประเทศได้อย่างต่อเนื่องมาหลายปี
    ขณะนี้สินค้าเริ่มได้รับการยอมรับในหลายประเทศทั่วโลก ทั้งจากประเทศจีน ฮ่องกง
    ออสเตรเลีย ญี่ปุ่น เกาหลี แคนาดา ปากีสภาน และรัสเซีย เป็นต้น
    โดยมีการจัดจำหน่ายสินค้าในร้านค้าสะดวกซื้อในต่างประเทศ เช่น เซเว่นอีเลฟเว่น ที่ฮ่องกง
    AllDays ที่จีน หรือตามไฮเปอร์มาร์เก็ตในต่างประเทศ เช่น Walmart ที่แคนาดา
    HyperStar ที่ปากีสถาน เป็นต้น

-   การเปิดตัวและวางตลาดสินค้าใหม่

    -   Malee Juicy เพื่อเจาะตลาด Mass ในปากีสถาน บังคลาเทศ กัมพูชา และจีน

    -   Malee Diet เพื่อเจาะตลาดคนรักสุขภาพ เพราะเป็นน้ำผลไม้ที่ให้แคลอรี่ต่ำไม่เกิน 30
        กิโลแคลอรี่ต่อ 200 มิลลิลิตร
        ด้วยการใช้สตีเวียสารให้ความหวานตามธรรมชาติทดแทนน้ำตาล
        จึงไม่ให้พลังงานในการบริโภค
        ตามนโยบายหลักขององค์กรที่ต้องการให้ผู้บริโภคที่ดื่มน้ำผลไม้ตรามาลี มีสุขภาพที่ดี โดย
        Malee Diet ได้รับการตอบรับที่ดีจากผู้บริโภคในปากีสถาน
        ด้วยเทรนด์รักสุขภาพกำลังเติบโตอย่างมากในปากีสถาน

    -   Malee Coconut Milk Drink with Coconut Water ในขนาด 1000 มิลลิลิตร
        ซึ่งเป็นเครื่องดื่มน้ำนมมะพร้าวผสมน้ำมะพร้าว
        สำหรับผู้บริโภคที่มองหาเครื่องดื่มนมมะพร้าวที่ปราศจากนม หรือแลคโตส
        ไม่มีคลอเรสเตอรอล ปราศจากกลูเตน เหมาะสำหรับผู้ที่แพ้นมวัว แพ้แลคโตส
        หรือคนทานเจ มีจุดขาย
        และรสชาติที่แตกต่างจากเครื่องดื่มน้ำนมมะพร้าวที่มีจำหน่ายในตลาดจีน
        ซึ่งได้รับการตอบรับจากผู้บริโภคจีนเป็นอย่างดี เป็นที่ถูกใจในรสชาติเป็นอย่างมาก
        โดยขณะนี้ก็มีการเร่งกระจายสินค้า และ List in สินค้าเข้าไปในร้านค้าต่างๆ
        ให้ครอบคลุมประเทศจีน นอกจากนี้ Malee Coconut Milk Drink with Coconut
        Water ยังได้รับการตอบรับที่ดีจากผู้บริโภคในประเทศอื่นด้วย เช่น แคนาดา รัสเซีย
        ปากีสถาน รียูเนี่ยนไอร์แลนด์ และญี่ปุ่น เป็นต้น

-   บริษัทฯ ชนะการประมูลน้ำผลไม้สำหรับเสิร์ฟบนสายการบินเวียดนามแอร์ไลน์
    โดยรสชาติที่ชนะการประมูล คือ น้ำแอปปิ้ล 100% ตรามาลี น้ำส้มแมนดาริน 100% ตรามาลี
    และน้ำมะเขือเทศ 100% ตรามาลี สำหรับเสิร์ฟให้กับผู้โดยสารชั้นหนึ่งและชั้นธุรกิจเท่านั้น

-   มีการจัดรายการส่งเสริมการขายทั้งปีในประเทศลาว
    เพื่อกระตุ้นยอดขายและสร้างความภักดีในน้ำผลไม้ 100% ตรามาลี กับทั้งร้านค้าส่ง
    ร้านค้าปลีก และผู้บริโภคให้ซื้อน้ำผลไม้ 100% ตรามาลีอย่างต่อเนื่องทั้งปี
    โดยรายการส่งเสริมการขายคือ สะสมชิ้นส่วนมาลีเพื่อแลกรับของรางวัล
    หรือส่งชิ้นส่วนมาลีเพื่อชิงโชคลุ้นของรางวัลต่างๆ มากมาย

-   บริษัทฯ เริ่มวางแผนการใช้สื่อท้องถิ่นในประเทศหลักๆ มากขึ้น
    เพื่อสร้างแบรนด์มาลีในประเทศหลักๆ ให้แข็งแกร่ง
    โดยสื่อที่เลือกใช้กำหนดจากความสามารถในการเข้าถึงกลุ่มผู้บริโภคเป้าหมาย
    ให้สามารถเห็นและรับรู้ข้อความที่บริษัทฯ ต้องการสื่อออกไป เช่น การใช้ Billboard
    ที่สี่แยกใหญ่ในประเทศลาว การใช้สื่อวิทยุในลาว การใช้สื่อกลางแจ้งในพม่า การใช้ Social
    Media ในประเทศจีน ทั้ง WeChat, Weibo หรือ Youku เพื่อให้เข้าถึงผู้บริโภครุ่นใหม่
    หรือการใช้ Social Media ในพม่า และกัมพูชา ที่ Penetration ของ Internet
    เติบโตสูงมากตามการพัฒนาของประเทศ

-   บริษัทฯ มีการนำเสนอนมยูเอชที ตราฟาร์มโชคชัย กลับไปจำหน่ายในประเทศพม่าอีกครั้ง
    ร่วมกับตัวแทนจำหน่ายในพม่าที่มีศักยภาพในการกระจายสินค้าให้กว้างขวาง
    โดยการคัดเลือกรสชาติที่ผู้บริโภคท้องถิ่นชื่นชอบ ได้แก่ รสหวาน และช็อคโกแล็ตมอลต์
    ในบรรจุภัณฑ์ใหม่ ผนวกกับกิจกรรมทางการตลาดเพื่อสนับสนุนยอดขายและสร้าง Brand
    Awareness ของนมยูเอชที ตราฟาร์มโชคชัย
    ให้ผู้บริโภคทั้งแม่และเด็กได้รับรู้และรู้จักแบรนด์ฟาร์มโชคชัยมากขึ้น ให้เกิดการทดลองชิม
    และนำไปสู่การซื้อบริโภค เช่น Roadshow ตามโรงเรียน ที่เด็กและวัยรุ่นอยู่ Wrap
    รถโรงเรียน เพื่อสร้างการตระหนักในแบรนด์ฟาร์มโชคชัย และให้เกิดการทดลองดื่มด้วย
    Sampling ตามห้าง ซุปเปอร์มาร์เก็ต และโรงเรียนต่างๆ
    และมีการวางแผนโปรโมชั่นตามร้านค้า แจกพรีเมี่ยมที่ดึงดูด เพื่อกระตุ้นการซื้อ
    รวมไปถึงการใช้สื่อ Facebook ในพม่า พร้อมแคมเปญหรือเกมส์บน Facebook
    เพื่อสร้างความผูกพัน (Engagement) ระหว่างแบรนด์กับผู้บริโภคกลุ่มแม่
    และวัยรุ่นในระยะยาว

เพื่อสร้างรากฐานที่มั่นคงให้กับธุรกิจการขายและการตลาดในต่างประเทศ ในปี 2560
บริษัทได้มีแผนการปรับปรุงวิธีการทำงานให้มีประสิทธิภาพขึ้น
ด้วยการสร้างทักษะในการขายอย่างมืออาชีพให้กับพนักงานขายของบริษัทฯ
มีการวางกลยุทธ์ในการสร้างแบรนด์มาลีในต่างประเทศให้เติบโตอย่างยั่งยืน
ด้วยการกำหนดแผนงานร่วมกับผู้แทนจำหน่ายต่างๆ ทั้งแผนงานการส่งเสริมการขาย การเลือกใช้สื่อ
ณ จุดขาย สื่อกลางแจ้ง สื่อเคลื่อนที่ต่างๆ หรือสื่อออนไลน์
รวมทั้งการจัดเรียงสินค้าบนชั้นวางให้โดดเด่น เพื่อเป็นการสร้าง Brand Awareness
การรักษาสัมพันธ์อันดีกับผู้บริโภคท้องถิ่น
เพื่อให้มีความจงรักภักดีต่อแบรนด์มาลีและใช้แบรนด์มาลีอย่างต่อเนื่อง

ตามเศรษฐกิจของโลกที่ฟื้นตัว บริษัทฯ เชื่อมั่นว่า ปี 2560
จะเป็นอีกปีหนึ่งที่ธุรกิจการตลาดและขายต่างประเทศจะขยายตัวสูงสอดคล้องกับนโยบายของบริษัทฯ
ที่ต้องการสร้างการเติบโต และเพิ่มรายได้ของธุรกิจส่งออกให้กับบริษัทฯ ในระยะยาว

2.2.2 ธุรกิจพัฒนาผลิตภัณฑ์ตามสัญญาและรับจ้างผลิต

ธุรกิจพัฒนาผลิตภัณฑ์ตามสัญญาและบริการรับจ้างผลิต
ถือเป็นอีกหนึ่งธุรกิจที่ประสบความสำเร็จเป็นอย่างดีในปีที่ผ่านมา
โดยลักษณะธุรกิจเป็นการให้บริการตั้งแต่ค้นคว้าวิจัยเพื่อพัฒนาสูตรผลิตภัณฑ์ จัดหาวัตถุดิบต่างๆ
รวมถึงบรรจุภัณฑ์ เพื่อผลิตสินค้าตามที่ลูกค้าต้องการ ซึ่งสามารถแบ่งการให้บริการรับจ้างผลิตได้เป็น
2 แบบ คือ

1.  แบบ Full Service ซึ่งบริษัทฯ จะคิดค้นพัฒนาสูตร พร้อมทั้งจัดหาวัตถุดิบ บรรจุภัณฑ์
    และผลิตสินค้า ตามแผนที่ลูกค้าต้องการ ตลอดจนส่งมอบ ณ จุดที่ตกลงกันไว้

2.  แบบ Partial Service ทางลูกค้าจะเป็นผู้จัดหาสูตรของผลิตภัณฑ์นั้นๆ
    พร้อมทั้งส่งวัตถุดิบทั้งหมดหรือบางส่วน และ/หรือบรรจุภัณฑ์ มาให้กับทางบริษัทฯ
    เพื่อผลิตสินค้าตามแผนที่ทางลูกค้าต้องการ ตลอดจนส่งมอบ ณ จุดที่ตกลงกันไว้

บริษัทฯ ได้รับความไว้วางใจจากลูกค้าแบรนด์เครื่องดื่มชั้นนำทั้งในและต่างประเทศ โดย ณ ปัจจุบัน
บริษัทฯ ให้บริการรับจ้างผลิตกับลูกค้ารายใหญ่ในธุรกิจนี้มากกว่า 20
ราย ตามรายละเอียดประเภทของเครื่องดื่มและบรรจุภัณฑ์ ดังนี้

[]

เนื่องจากหลายๆ บริษัทต้องการลดการลงทุนในด้านการผลิต ลดต้นทุนด้านการบริหารบุคคลากร
จึงทำให้ธุรกิจรับจ้างผลิตเติบโตขึ้นอย่างต่อเนื่อง และในปี 2560 บริษัทฯ
มีแผนขยายกำลังการผลิตโดยการเพิ่มสายการผลิตที่ใช้บรรจุภัณฑ์ใหม่ๆ
เพื่อเพิ่มยอดขายและขยายกลุ่มลูกค้าเพื่อรองรับการเติบโตของธุรกิจพัฒนาผลิตภัณฑ์ตามสัญญาและบริการรับจ้างผลิต
เช่น สายการผลิต PET เพื่อรองรับการเติบโตของลูกค้า, และ Pouch Pack

2.3 การผลิตผลิตภัณฑ์ของบริษัทฯ

บริษัทฯ มีฐานการผลิตอยู่ที่โรงงานผลิต ซึ่งมีทำเลที่ตั้งเลขที่ 26/1 ถนนทางเข้าอำเภอสามพราน
ต. ยายชา อ. สามพราน จ. นครปฐม เนื้อที่รวม 36 ไร่ โดยผลิตผลไม้บรรจุกระป๋อง
และผลิตภัณฑ์เครื่องดื่มชนิดต่างๆ เช่น กาแฟบรรจุกระป๋อง น้ำผลไม้ น้ำผักผลไม้
และเครื่องดื่มบรรจุกระป๋องกล่องยูเอชที (UHT) และขวดพลาสติคพีอีที (PET) เป็นต้น

2.4 การจัดหาผลิตภัณฑ์และการบริการ

บริษัทฯ ดำเนินการจัดหาวัตถุดิบสำคัญในการผลิตจากแหล่งต่างๆ ทั่วโลก เช่น น้ำผลไม้เข้มข้น
น้ำตาล และบรรจุภัณฑ์ ทั้งแบบกระป๋อง และกล่องกระดาษ โดยบริษัทฯ
ไม่มีการพึ่งพาแหล่งวัตถุดิบจากซัพพลายเออร์รายใดรายหนึ่งอย่างมีนัยสำคัญ โดยบริษัทฯ
มีนโยบายให้ฝ่ายจัดซื้อวางแผนดำเนินการสืบราคาหาผู้ขายที่มีคุณภาพ
เพื่อให้มีผู้ขายสินค้าและวัตถุดิบให้กับบริษัทฯ หลายราย นอกจากนี้
การจัดหาผลิตภัณฑ์ส่วนใหญ่ของบริษัทฯ มีลักษณะแบบพันธมิตรทางการค้ามาอย่างยาวนาน
และมีการร่วมการลงทุนในกระบวนการผลิตระหว่างบริษัทฯ กับซัพพลายเออร์

กำลังการผลิต (ต่อปี)

+-------------------------------------------+--------------------------+
| ประเภทผลิตภัณฑ์                              | กำลังการผลิต ปี 2559        |
+-------------------------------------------+--------------------------+
| เครื่องด                                    | 300,000,000              |
| ื่มบรรจุกระป๋อง ขวดและกล่อง (กำลังการผลิต – ลิตร) |                          |
+-------------------------------------------+--------------------------+

ผลกระทบต่อสิ่งแวดล้อม

บริษัทฯ ตระหนักถึงความสำคัญของสิ่งแวดล้อม โดยมีระบบบำบัดน้ำเสียขนาดใหญ่ที่มีประสิทธิภาพ
และ ได้รับรางวัลโรงงานดีเด่นด้านสิ่งแวดล้อมประจำปี 2537 2538 และ 2540
รวมทั้งรางวัลโรงงานพิทักษ์สิ่งแวดล้อมทางน้ำดีเด่นประจำปี 2537 อีกด้วย นอกจากนี้ได้
รางวัลชนะเลิศ Thailand Energy Awards 2551 จาก กระทรวงพลังงาน
ประเภทโครงการพลังงานหมุนเวียนที่ไม่เชื่อมโยงกับระบบสายส่งไฟฟ้า (Off-Grid)
ของกรมพัฒนาพลังงานทดแทนและอนุรักษ์พลังาน (พพ.) กระทรวงพลังงาน
จากโครงการการพัฒนาระบบก๊าซชีวภาพแบบ UASB (Pond Type)
ซึ่งผลิตจากกระบวนการน้ำเสียและเศษพืชผลเกษตร ช่วยประหยัดค่าพลังงานจากน้ำมันเตา
ได้รับเกียรติจากท่านรัฐมนตรีว่าการกระทรวงพลังงาน เป็นประธานมอบรางวัล ณ
สถาบันวิจัยจุฬาภรณ์ ในปีเดียวกันบริษัทก็ได้รับรางวัลรองชนะเลิศ Asean Energy Awards 2551
อีก

รางวัลยอดเยี่ยมประเภทอาหารจากพืช จากกรมโรงงานอุตสาหกรรม
ในการเข้าร่วมโครงการที่เพิ่มคุณค่าและพัฒนาเทคโนโลยีการจัดการของเสียภายในโรงงานอุตสาหกรรมอาหารจากพืช
ประจำปี 2554

3. ปัจจัยความเสี่ยง

3.1. ความเสี่ยงจากความผันผวนของปริมาณและราคาวัตถุดิบ

ปัจจุบันสภาพภูมิอากาศของโลกและของประเทศไทยเปลี่ยนแปลงผันผวนไปจากเดิมมาก
ทำให้ผลผลิตที่ใช้เป็นวัตถุดิบหลายชนิดมีปริมาณไม่แน่นอน
และมีความเสี่ยงจากความผันผวนของราคาวัตถุดิบในแต่ละปี บริษัทฯ
ได้มีการวางแผนการจัดการล่วงหน้า โดยให้ความสำคัญกับเกษตรกร
และซัพพลายเออร์ของวัตถุดิบทั่วโลก
เพื่อให้ได้วัตถุดิบในปริมาณที่เพียงพอกับความต้องการใช้และได้ราคาที่เหมาะสม
ไม่ว่าจะเป็นการหาแหล่งวัตถุดิบใหม่ๆที่มีคุณภาพดีเพิ่มขึ้น การสั่งซื้อสินค้าล่วงหน้า
โดยเฉพาะวัตถุดิบที่สำคัญมีการจัดซื้อจากซัพพลายเออร์หลายราย
และหาแหล่งวัตถุดิบหลากหลายพื้นที่และภูมิภาคเพื่อกระจายความเสี่ยง ฯลฯ

3.2. ความเสี่ยงทางด้านการแข่งขันจากผู้ผลิตรายใหญ่

อุตสาหกรรมเครื่องดื่มในปัจจุบันเป็นอุตสาหกรรมที่มีผู้ผลิตหลายรายสนใจเข้ามาแข่งขัน
ทั้งจากภายในประเทศ หรือจากต่างประเทศภายใต้กรอบความตกลงของประชาคมเศรษฐกิจอาเซียน
(AEC) ยิ่งทำให้เกิดความท้าทายทางด้านการแข่งขันมากขึ้น
โดยเฉพาะอย่างยิ่งผู้ผลิตรายใหญ่ที่มีความสามารถในการแข่งขันสูง
ทั้งในเรื่องของเทคโนโลยีการผลิต เงินลงทุน ความชำนาญในการผลิต
ต้นทุนวัตถุดิบและต้นทุนการผลิตที่ต่ำกว่า ทำให้ผู้ผลิตรายใหญ่เหล่านี้
ต่างก็ใช้กลยุทธ์ทางด้านราคาเป็นเครื่องมือหลักในการแข่งขัน เพื่อกีดกันผู้ผลิตรายย่อยๆ
ไม่ให้เข้ามาแข่งขันได้ แต่บริษัทฯ
ได้มีการเตรียมกลยุทธ์และทีมงานให้พร้อมในการสรรหาวัตถุดิบในการผลิตที่มีคุณภาพในราคาที่เหมาะสม
เน้นการแข่งขันทางด้านคุณภาพของสินค้าและการสร้างภาพลักษณ์
หรือนำเสนอจุดขายที่แตกต่างจากคู่แข่งขันในตลาด เสริมด้วยการโฆษณา ประชาสัมพันธ์ แจกชิม
และการจัดกิจกรรมการตลาดรูปแบบต่างๆ โดยไม่เน้นการแข่งขันด้านราคาอย่างเดียว
เพื่อทำให้ผลิตภัณฑ์และการบริการของบริษัทฯ มีคุณภาพ และภาพลักษณ์ที่ดี
สามารถครองใจผู้บริโภคได้ในระยะยาว สร้างความแข็งแกร่งให้กับแบรนด์มาลี
พร้อมทั้งบริษัทยังได้มีการพัฒนาผลิตภัณฑ์ใหม่ๆ เพื่อตอบสนองความต้องของผู้บริโภคในด้านสุขภาพ
เน้นการจัดกิจกรรมที่ส่งผลต่อยอดขาย และการกระจายสินค้าให้ทั่วถึง
ทำให้ผลิตภัณฑ์ของมาลีมีนวัตกรรมใหม่ๆ และพร้อมรองรับความต้องการใหม่ๆ ของผู้บริโภคอยู่เสมอ

3.3. ความเสี่ยงจากการพึ่งพิงลูกค้ารับจ้างผลิต

บริษัทฯ มีการทำธุรกิจบริการรับจ้างผลิตสินค้ามากว่า 20 ปี
มีการวางแผนการดำเนินงานและการกระจายความเสี่ยงด้วยการกระจายทั้งตัวลูกค้าและผลิตภัณฑ์
เพื่อสร้างความสมดุลของรายได้และความมั่นคง โดยกระจายไปในผลิตภัณฑ์หลายชนิด ได้แก่ ชา
กาแฟ น้ำผลไม้ เครื่องดื่มชนิดต่างๆ ตลอดจนผลไม้กระป๋อง บริษัทฯ
จะให้บริการแก่ลูกค้าหลากหลายรูปแบบตามที่ลูกค้าต้องการ ตั้งแต่การพัฒนาสูตร กระบวนการผลิต
จนพัฒนาสินค้าจำหน่ายได้ มีการร่วมหารือแนวทางการดำเนินงานกับคู่ค้าตลอดเวลา
เพื่อให้มีเป้าหมายและประโยชน์ร่วมกันอย่างชัดเจนในระยะยาว มีความเชื่อมั่น
และความไว้วางใจในคุณภาพของสินค้า
ประกอบกับการประสานงานอย่างใกล้ชิดระหว่างบริษัทและคู่ค้าในการพัฒนาสินค้าใหม่ๆ
อยู่ตลอดเวลา ทำให้โอกาสที่บริษัทจะสูญเสียคู่ค้าจากการยกเลิก หรือไม่ต่ออายุสัญญาน้อยลง
รวมทั้งสามารถเจรจาเพื่อให้ได้รับอัตราผลตอบแทนที่เหมาะสม

3.4. ความไม่แน่นอนทางเศรษฐกิจและการเมืองโลก

จากสถานการณ์ความไม่แน่นอนทางเศรษฐกิจและการเมืองของโลกในปี 2559 ที่ผ่านมา
ทั้งราคาน้ำมันที่ปรับตัวตลอดเวลา การปรับขึ้นอัตราดอกเบี้ยของธนาคารกลางสหรัฐ ผลกระทบของ
Brexit ที่ทำให้ความไม่แน่นอนทางเศรษฐกิจและการเมืองในยุโรปสูงขึ้น
ผลการเลือกตั้งประธานาธิบดีใหม่ในสหรัฐ สภาวะเศรษฐกิจในจีนที่ยังชะลอ
และการอ่อนค่าของเงินหยวนที่เกิดขึ้น
ส่งผลกระทบต่อประเทศตลาดเกิดใหม่ในเอเชียเพราะการลดค่าเงินหยวน
ทำให้การส่งออกมีสภาวะเงินฝืด ซึ่งสะท้อนภาพการค้าโลกที่ยังอ่อนแอ
สำหรับประเทศไทยแม้ว่าการส่งออกของประเทศจะยังไม่ฟื้นตัว แต่บริษัทฯ
ก็ยังคงสามารถรักษาอัตราการเติบโตของธุรกิจส่งออกได้ดี
ด้วยนโยบายของบริษัทฯที่ผลักดันการเติบโตของแบรนด์มาลีในประเทศหลักๆ
ความหลากหลายของสินค้าระดับพรีเมี่ยมทำให้กำลังซื้อของผู้บริโภคระดับบน
ซึ่งเป็นผู้บริโภคกลุ่มเป้าหมายของน้ำผลไม้แบรนด์มาลียังคงรักษาการเติบโตได้อย่างต่อเนื่อง

3.5. ความเสี่ยงจากอัตราแลกเปลี่ยน

เนื่องจากผลกระทบของภาวะเศรษฐกิจของโลกทำให้อัตราแลกเปลี่ยนผันผวนมาก
เพื่อลดความเสี่ยงของอัตราแลกเปลี่ยน
บริษัทฯได้บริหารความเสี่ยงโดยการควบคุมปริมาณการขายสินค้าล่วงหน้า
มีการทำสัญญาซื้ออัตราแลกเปลี่ยนล่วงหน้าไว้บางส่วน
มีการวางแผนใช้เงินสกุลต่างประเทศที่ได้จากการส่งออกไปชำระค่าวัตถุดิบและวัสดุหีบห่อที่ต้องนำเข้าจากต่างประเทศ
(Natural Hedge) นอกจากนี้ การส่งออกของบริษัทฯ
ได้เจรจาขายเป็นเงินสกุลไทยบาทเป็นส่วนใหญ่ ดังนั้น
บริษัทจึงมีความเสี่ยงทางด้านอัตราแลกเปลี่ยนที่อยู่ในระดับที่บริหารจัดการได้

3.6 ความเสี่ยงจากราคาพลังงาน

เนื่องจาก สถานการณ์ราคาน้ำมันโลกที่มีการปรับขึ้น ส่งผลกระทบกับต้นทุนการผลิต และค่าขนส่ง
(Logistic) ที่จะมีแนวโน้มเพิ่มขึ้น
โดยในส่วนของโรงงานได้มีการปรับตัวด้วยการปรับระบบให้สามารถใช้พลังงานได้จากหลายแหล่ง
ทั้งน้ำมันเตา LPG และ Biogas

4. ทรัพย์สินที่ใช้ในการประกอบธุรกิจ

สินทรัพย์ของบริษัทและบริษัทย่อย

+------------------------------------------+--------------+-----------+
| ประเภท / ลักษณะทรัพย์สิน                     | ลักษณะกรรมสิทธิ์ | มูลค่า      |
|                                          |              |           |
|                                          |              | (ล้านบาท)  |
+------------------------------------------+--------------+-----------+
| 1. ที่ดิน พร้อมสิ่งปลูกสร้าง                     | เป็นเจ้าของ    | 520.92    |
+------------------------------------------+--------------+-----------+
| 2. เครื่องจักรและอุปกรณ์                      | เป็นเจ้าของ    | 795.05    |
+------------------------------------------+--------------+-----------+
| 3. งานระหว่างก่อสร้าง                       | เป็นเจ้าของ    | 426.09    |
+------------------------------------------+--------------+-----------+
| 4. อื่นๆ (ยานพาหนะ อุปกรณ์สำนักงาน)           | เป็นเจ้าของ    | 38.90     |
+------------------------------------------+--------------+-----------+

ทรัพย์สินที่ไม่มีตัวตน

-   ทรัพย์สินที่ไม่มีตัวตนที่สำคัญ ได้แก่ เครื่องหมายการค้าของบริษัท เช่น “MALEE” “FARMER”
    และ “FIRST CHOICE” ซึ่งได้จดทะเบียนทั้งในและต่างประเทศ

-   ทรัพย์สินที่ไม่มีตัวตนตามงบการเงิน ณ 31 ธันวาคม 2559 ได้แก่
    โปรแกรมคอมพิวเตอร์ที่ใช้งานและที่กำลังพัฒนา

    นโยบายการลงทุนในบริษัทย่อยและบริษัทร่วม

1.  บริษัทได้ลงทุนในหุ้นสามัญของบริษัท มาลี เอ็นเตอร์ไพรส์ จำกัดในอัตราร้อยละ 99.99
    บริษัทนี้เป็นผู้จำหน่ายผลิตภัณฑ์ น้ำผลไม้ยูเอชทีและพาสเจอร์ไรส์
    นมยูเอชทีและพาสเจอร์ไรส~~์~~ผลิตภัณฑ์เครื่องดื่ม และผลไม้กระป๋อง

2.  บริษัทได้ลงทุนในหุ้นสามัญของบริษัท อะกริ ซอล จำกัด ในอัตราร้อยละ 99.99
    เพื่อดำเนินธุรกิจด้านเกษตรอุตสาหกรรมแบบครบวงจรและเป็นมิตรกับสิ่งแวดล้อม

3.  บริษัทได้ลงทุนในหุ้นสามัญของบริษัท มาลีฮาเวสท์ จำกัด ในอัตราร้อยละ 99.99
    เพื่อดำเนินธุรกิจลงทุนในธุรกิจอื่นๆ เช่น ธุรกิจการเกษตร โดยปัจจุบันได้เข้าลงทุนบริษัท
    ล้านช้าง ฟาร์ม จำกัด ในสัดส่วนร้อยละ 70

4.  บริษัทได้ลงทุนในหุ้นสามัญของ MONDE MALEE BEVERAGE CORPORATION ในอัตราร้อยละ
    49 เพื่อประกอบธุรกิจผลิตและจำหน่ายผลิตภัณฑ์เครื่องดื่มในประเทศฟิลิปปินส์

5.  บริษัทได้ลงทุนในหุ้นสามัญของ บริษัท เมก้า มาลี จำกัด ในอัตราร้อยละ 49
    เพื่อพัฒนาธุรกิจใหม่ทางด้านผลิตภัณฑ์อาหารและเครื่องดื่มเพื่อสุขภาพ

6.  บริษัทได้ลงทุนในหุ้นสามัญของ บริษัท มาลีแอพพลายด์ไซเอ็นด์ จำกัด ในอัตราร้อยละ 99.99
    เพื่อบริการทางด้านการวิจัยและพัฒนานวัตกรรมต่างๆ เพื่อเพิ่มมูลค่าให้กับสินค้าและบริการ

5. ข้อพิพาททางกฎหมาย

ณ สิ้นปี 2559 บริษัท
ไม่มีคดีความที่มีผลกระทบต่อการดำเนินธุรกิจของบริษัทหรือบริษัทย่อยอย่างมีนัยสำคัญ

6. ข้อมูลทั่วไปและข้อมูลสำคัญอื่น

บริษัท มาลีกรุ๊ป จำกัด (มหาชน) เลขทะเบียน 0107535000079

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5800 (15 สาย) โทรสาร +66(2)-992-5850 (สำนักงานกลาง),
+66(2)-992-5817-9

(ฝ่ายต่างประเทศ)

เวปไซต์: http://www.malee.co.th

ที่ตั้งโรงงานผลิต 26/1 ถนนสามพราน อ.สามพราน จ.นครปฐม 73110

ผู้ประสานงาน : ณหฤทัย เชื้อฉลาด โทร. +66(2)-992-5800 ต่อ 4010, E-mail:
naharuthai_chu@malee.co.th

ผู้ผลิตและจำหน่ายผลิตภัณฑ์น้ำผลไม้ยูเอชทีและพาสเจอร์ไรส์ นมยูเอชทีและพาสเจอร์ไรส์
ผลิตภัณฑ์เครื่องดื่ม ผลไม้กระป๋อง ข้าวโพดหวานบรรจุกระป๋อง สับปะรดกระป๋อง น้ำสับปะรดเข้มข้น

จำนวนและชนิดหุ้นที่ออกจำหน่าย หุ้นสามัญ 140,000,000 หุ้น มูลค่าหุ้นละ 1 บาท

บริษัทย่อย

บริษัท มาลีเอ็นเตอร์ไพรส์ จำกัด เลขทะเบียน 1105535109621

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5821-32 , โทรสาร +66(2)-992-5833 (สำนักงานกลาง),
+66(2)-992-5834-5

(ฝ่ายจัดจำหน่ายในประเทศ)

เวปไซต์: http://www.malee.co.th

ผู้จำหน่ายผลิตภัณฑ์ น้ำผลไม้ยูเอชทีและพาสเจอร์ไรส์ นมยูเอชทีและพาสเจอร์ไรส์
ผลิตภัณฑ์เครื่องดื่มและผลไม้กระป๋อง

จำนวนและชนิดหุ้นที่ออกจำหน่าย หุ้นสามัญ 10,000,000 หุ้น มูลค่าหุ้นละ 10 บาท

จำนวนหุ้นที่บริษัทฯ ถือ 9,998,800 (99.99%)

บริษัท อะกริ ซอล จำกัด เลขทะเบียน 0135551007374

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5800-14 โทรสาร +66(2)-992-5819 (ฝ่ายต่างประเทศ)

เวปไซต์: http://www.malee.co.th

โรงงานและสำนักงานสาขาเลขที่ 110 หมู่ที่ 9 ถนน ร.พ.ช. สายบ้านแพง-ท่าลาด ต. บ้านแพง
อ. บ้านแพง

จ. นครพนม 48140

ธุรกิจด้านเกษตรอุตสาหกรรมแบบครบวงจรและเป็นมิตรกับสิ่งแวดล้อม

จำนวนและชนิดหุ้นที่ออกจำหน่าย หุ้นสามัญ 4,000,000 หุ้น มูลค่าหุ้นละ 10 บาท

จำนวนหุ้นที่บริษัทถือ 3,999,994 หุ้น (99.99%)

บริษัท มาลี ฮาเวสท์ จำกัด เลขทะเบียน 0135556014948

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5800 (15 สาย )

ธุรกิจลงทุนในธุรกิจอื่นๆ เช่น ธุรกิจการเกษตร โดยปัจจุบันได้เข้าลงทุนบริษัท ล้านช้าง ฟาร์ม
จำกัด ในสัดส่วนร้อยละ 70

จำนวนและชนิดหุ้นที่ออกจำหน่าย หุ้นสามัญ 400,000 หุ้น มูลค่าหุ้นละ 100 บาท

จำนวนหุ้นที่บริษัทถือ 399,998 หุ้น (99.99%)

บริษัท มาลี แอพพลายด์ไซเอ็นซ์ จำกัด เลขทะเบียน 0135560000948

อาคารกลุ่มนวัตกรรม 2 เลขที่ 142 อุทยานนวิทยาศาสตร์ประเทศไทย ชั้นที่ 8 ห้องเลขที่ INC2C
801-807 หมู่ที่ 9 ถนนพหลโยธิน ต.คลองหนึ่ง อ.คลองหลวง จ.ปทุมธานี 12120

โทรศัพท์ : -

ธุรกิจบริการทางด้านการวิจัยและพัฒนานวัตกรรมต่างๆ เพื่อเพิ่มมูลค่าให้กับสินค้าและบริการ

จำนวนและชนิดหุ้นที่ออกจำหน่าย หุ้นสามัญ 100,000 หุ้น มูลค่าหุ้นละ 100 บาท

จำนวนหุ้นที่บริษัทถือ 99,997 หุ้น (99.99%)

บริษัทร่วม

MONDE MALEE BEVERAGE CORPORATION เลขทะเบียน CS201601514 (Incorporation in
Philippines)

ที่อยู่ 9 SHERIDAN METROPOLITAN MLA. MANDALUYONG, METRO MANILA

ธุรกิจผลิตและจัดจำหน่ายเครื่องดื่มในประเทศฟิลิปปินส์

จำนวนและชนิดหุ้นที่ออกจำหน่าย หุ้นสามัญ 500,000 หุ้น มูลค่าหุ้นละ 200 เปโซ ฟิลิปปินส์

จำนวนหุ้นที่บริษัทถือ 244,998 หุ้น (49%)

บริษัท เมก้า มาลี จำกัด เลขทะเบียน 0115559023832

ที่อยู่ เลขที่ 384 หมู่ที่ 4 ซอย 6 ถนนพัฒนา 3 นิคมอุตสาหกรรมบางปู ต.แพรกษา อ.เมือง
จ.สมุทรปราการ 10280

โทรศัพท์: +66(2)-7093600-6

ธุรกิจพัฒนาธุรกิจใหม่ทางด้านผลิตภัณฑ์อาหารและเครื่องดื่มเพื่อสุขภาพ

จำนวนและชนิดหุ้นที่ออกจำหน่าย หุ้นสามัญ 100,000 หุ้น มูลค่าหุ้นละ 100 บาท

จำนวนหุ้นที่บริษัทถือ 48,999 หุ้น (49%)

บุคคลอ้างอิง

นายทะเบียนหลักทรัพย์

บริษัท ศูนย์รับฝากหลักทรัพย์ (ประเทศไทย) จำกัด

อาคารตลาดหลักทรัพย์แห่งประเทศไทย

93 ถนนรัชดาภิเษก เขตดินแดง กรุงเทพฯ 10400
โทร: 02 009 9000
โทรสาร: 02 009 9991
SET Contact Center: 02 009 9999

ผู้สอบบัญชี

นางเกษรี ณรงค์เดช ผู้สอบบัญชีรับอนุญาตเลขที่ 76 (ตรวจตั้งแต่ปี 2559 จำนวน 1 ปี)

นางณัฐสรัคร์ สโรชนันท์จีน ผู้สอบบัญชีรับอนุญาตเลขที่ 4563 (ตรวจตั้งแต่ปี 2554 – 2558 จำนวน
5 ปี)

นายชัยยุทธ อังศุวิทยา ผู้สอบบัญชีรับอนุญาตเลขที่ 3885

สำนักงาน เอ.เอ็ม.ที. แอสโซซิเอท (ตรวจตั้งแต่ปี 2554 – 2559 จำนวน 6 ปี)

491/27 สีลมพลาซ่า ถนนสีลม บางรัก กรุงเทพฯ 10500 โทรศัพท์: +66(2)-2234-1676

ที่ปรึกษากฎหมาย

บริษัท สำนักงานกฎหมายบรรจงแอนด์วิทยา จำกัด

เลขที่ 33/35, 33/39-40 อาคารวอลล์สตรีททาวเวอร์ ชั้น 9

ถนนสุรวงศ์ แขวงสุริยวงศ์ เขตบางรัก กรุงเทพมหานคร 10500

โทร: +66(2)-236-2334 หรือ +66(2)-233-1666 ต่อ 3910-1 

โทรสาร: +66(2)-236-3916

อีเมล: bcvidhya@bcvidhya.com

นักลงทุนสัมพันธ์

โทร. +66(2)-992-5800

E-mail: ir@malee.co.th